TENGKU ADNAN CIPTA SATU LAGI SEJARAH UNTUK UMNO

Rasanya ini pertama kali kita pernah dengar ada orang mendapat hidayah untuk berubah disebabkan oleh UMNO, sebuah parti politik yang dulunya digelar Pas sebagai taghut dan assabiyah.
Tetapi, tanpa kita sangka, rupa-rupanya Setiausaha Agung UMNO, Tengku Adnan Tengku Mansor yang dahulunya suka berfoya-foya telah berubah kehidupannya semata-mata kerana UMNO.
“Dahulu, saya hidup berfoya-foya sana-sini, kapal terbang sendiri ada, kapal layar ada, semua ada. Nak makan di mana? Hong Kong? Singapura?“Tapi Allah sayang saya. Pada akhir 1998, saya teringat dipanggil jadi Setiausaha Kerja UMNO. Saya beritahu Presiden UMNO ketika itu yang saya mahu berkhidmat selama enam bulan saja, kemudian akan kembali ke dunia korporat.”Tetapi dari November 1998 hinggalah hari ini, saya jadi begini (terlibat aktif dalam UMNO),” katanya ketika berucap di sebuah program.
Alhamdulillah…bukan saja Ku Nan yang berubah, tetapi ini juga merupakan suatu sejarah baru bagi UMNO.
Tidak cukup dengan perjuangan untuk Melayu, nampaknya UMNO juga adalah wadah untuk seseorang kembali ke pangkal jalan.
Agaknya, kalau tidak kerana mendekati UMNO, apa jadi kepada Ku Nan hari ini?
Apakah beliau masih seronok berfoya-foya sehingga sekarang?
Siapakah Presiden UMNO pada tahun 1998 yang memainkan peranan membawa Ku Nan kembali ke pangkal jalan?
Namun, apakah UMNO hanya boleh merubah seseorang daripada kehidupan yang berfoya-foya saja?
Bagaimana dengan perompak, pencuri dan penyamun?
Bolehkah mereka juga berubah dan mendapat hidayah melalui UMNO?
(ShahbudinHusin 25/11/2017)

0

0

votes
Article Rating
Kongsikan artikel ini


INSYA ALLAH, ADA SYURGA MENANTI BUAT KETUA PEMBANGKANG KEDAH

 Sekalung dan setinggi-tinggi tahniah diucapkan kepada Ketua Pembangkang Kedah dan Adun Anak Bukit daripada Pas, Amiruddin Hamzah yang telah membuat keputusan paling berani dengan meninggalkan Pas untuk menyertai Bersatu.

 Jika beliau keluar Pas lalu menyertai Amanah, ia barangkali tidaklah terlalu menghairankan kerana Amanah adalah pecahan daripada Pas.

 Begitu juga jika beliau menyertai PKR atau DAP, ia juga bukanlah mengejutkan sangat memandangkan kedua-dua parti itu pernah bersama dengan Pas dalam Pakatan Rakyat sebelum ini.

 Tetapi, tindakan beliau menyertai Bersatu, sebuah parti yang berasal daripada UMNO, nyata membuka lembaran baru dalam pemikitan dan perkembangan politik negara menjelang pilihanraya akan datang.

 Ia dengan sendirinya bukan saja menggambarkan adanya keyakinan terhadap masa depan Bersatu, bahkan melalui parti itu terlihat adanya jalan menuju syurga menerusi perjuangan menumbangkan UMNO dan BN bersama-sama Pakatan Harapan yang dianggap sebagai amar makruf nahi mungkar paling besar ketika ini.
Amiruddin sendiri mengakui keputusannya memilih Bersatu adalah kerana ingin bersama-sama dalam perjuangan menumbangkan UMNO dan BN setelah mendapati semakin mustahil untuk melihat Pas dapat bekerjasama dengan Pakatan Harapan.

 Katanya, dalam berhadapan PRU 14, mood rakyat secara keseluruhannya adalah untuk menukar kerajaan, baik di peringkat Pusat mahupun negeri dan beliau tidak mahu terpisah daripada arus tersebut.

 Lihat…inilah pejuang amar makruf nahi mungkar yang tulen dan sebenar-benarnya. Ketika bersama Pas, parti itu selalu mendendangkan irama lagu bahawa perjuangan mereka adalah amar makruf nahi mungkar, menentang kezaliman dan memberi keyakinan bahawa pasti ada syurga di hujung perjuangan.

 Tetapi, sejak kebelakangan ini, entah disampuk hantu mana, perjuangan Pas semakin tidak keruan dan berubah-ubah haluan.

 Sekejap mahu sendirian, sekejap yang lain mahu jadi penasihat kerajaan, kemudian mahu jadi “king maker”, selepas itu berubah lagi dengan keyakinan mampu menubuhkan kerajaan, walau kerusi yang ditandingi hanya 100 saja dan terbaru ini nampaknya seronok jadi berkecuali pula.

 Dulu juga Pas mengatakan perjuangan mereka adalah hudud, kemudian berubah menjadi negara kebajikan, alih-alih sekarang ini sudah berpuas hati dengan Akta 355 saja, walaupun ia menjadi sejarah dunia sebagai satu-satunya usul yang hanya dibaca, kemudian ditangguh beberapa kali dan tidak mungkin dibahas sampai bila-bila.

 Jika asyik  berubah dalam hala perjuangan dan tidak pernah konsisten, di mana syurga yang konon dikejar selama ini?

 Lantaran itu, keputusan Amiruddin meninggalkan Pas dan menyertai Bersatu untuk bersama-sama dengan Pakatan Harapan bagi menumbangkan UMNO dan BN adalah pilihan yang tepat bagi dirinya.

 Insya Allah, inilah pilihan yang menjanjikan syurga sebagai balasannya setelah Pas yang dijadikan wadahnya sebelum ini sudah jauh melencong ke jalan lain yang entah ke mana halanya, manakala Amiruddin memperlihatkan konsistennya terhadap perjuangan amar makruf nahi mungkar sejak dulu, kini dan selamanya.

 Pilihan Amiruddin ini juga seharusnya diikuti sama oleh lebih ramai pemimpin dan ahli Pas yang lain jika benar mereka mahu menjadikan pahala dan syurga kekal sebagai idaman dalam perjuangan.
(ShahbudinHusin 26/11/2017)

0

0

votes
Article Rating
Kongsikan artikel ini


MUNGKINKAH PEMBATALAN BERSATU AKAN JADI HADIAH KEPADA PERHIMPUNAN UMNO?

 Ruang bagi Parti Pribumi Bersatu Malaysia (PPBM) atau Bersatu untuk terus hidup dan bernafas dengan selesa nampaknya semakin sukar dan tidak mustahil berdepan hukuman dibatalkan pendaftarannya.

 Meskipun minggu lalu ketika Presiden Bersatu, Muhyiddin Yassin bersama rombongannya bertemu dengan Ketua Pengarah Jabatan Pendaftaran atau RoS, Surayati Ibrahim dan dilaporkan jabatan itu memberi jaminan untuk membantu menyelesaikan beberapa isu yang mereka hadapi, segala-galanya kini seperti sudah berubah.
Panas yang diharap sampai ke petang, sebaliknya awan mendung sudah pun menjelma di waktu tengahari.
Berdasarkan perkembangan terbaru, Bersatu kini harus lebih bersedia menerima hakikat pendaftarannya akan dibatalkan oleh RoS.
Dalam kenyataan terbarunya, Surayati berkata, beberapa cadangan pengeculian yang dikemukakan oleh Bersatu kepada jabatan itu disifatkan tidak pernah berlaku sebelum ini serta bertentangan dengan Akta Pertubuhan 1966.

 Sehubungan itu, beliau telah merujuk perkara itu kepada penasihat undang-undang di Jabatan Peguam Negara untuk mendapatkan kepastian.

 Menurut Ketua Pengarah RoS itu lagi,  adalah dijangka maklumbalas daripada Jabatan Peguam Negara itu akan diperolehinya dalam tempoh seminggu daripada sekarang.

 Tempoh seminggu daripada sekarang itu adalah sekitar tarikh 2 atau 3 Disember depan.

 Adakah jika setelah RoS mendapat kepastian daripada penasihat undang-undang Jabatan Peguam Negara bahawa Bersatu didapati melanggar beberapa peraturan dan pengecualian yang dipohon tidak dapat ditunaikan, awal Disember itu merupakan tarikh pengumuman parti yang dipengerusikan Tun Mahathir Mohamad akan dibatalkan pendaftarannya?

 Apa mustahaknya Bersatu dibatalkan pada tarikh tersebut?

 Perhimpunan Agung UMNO tahun ini akan diadakan bermula 5 hingga 9 Disember dan kiranya pembatalan pendaftaran Bersatu diumumkan sehari dua sebelum ini, bermakna keputusan RoS itu adalah hadiah paling berharga bagi perhimpunan kali ini.

 Sudah tentu pengumuman batalnya pendaftaran Bersatu itu nanti akan disambut secara meriah oleh perwakilan yang berhimpun, dijadikan bahan dalam ucapan perbahasan serta penggulungan dan turut disertai seruan agar ahli-ahli Bersatu kembali semula kepada UMNO demi perpaduan Melayu.

 Tidak mustahil dalam merayu mereka kembali demi perpaduan Melayu itu, Najib dalam ucapannya akan menangis teresak-esak konon memikirkan nasib bangsa yang berpecah.

 Akhirnya, Perhimpunan Agung UMNO tahun ini hanya dipenuhi gegak-gempita mengenai batalnya pendaftaran Bersatu yang dianggap hadiah paling bernilai sebelum tibanya PRU 14 yang secara kebetulan juga UMNO tiada isu menarik untuk mencetuskan kebangkitkan sokongan kepadanya yang kian merudum hari demi hari.

 Lalu, lupalah semua orang kepada isu 1MDB, GST, beban kos sara hidup, kenaikan harga minyak, pembaziran, penyelewengan, duit negara hilang kerana disamun, kes-kes rasuah yang bertimbun dan macam-macam lagi masalah yang melanda negara sejak dipimpin oleh Najib.

 Apakah ini hanya spekulasi  atau benar-benar akan menjadi realiti?
(ShahbudinHusin 26/11/2017)

0

0

votes
Article Rating
Kongsikan artikel ini


JANGAN MARAH, SEBENARNYA MEMANG WAJAR JASA DIBAYAR LEBIH TINGGI
BERBANDING GAJI MENTERI

Ketua Pembangkang, Dr. Wan Azizah Wan Ismail mempersoalkan bagaimana Ketua Pengarah JASA mendapat gaji yang lebih tinggi berbanding apa yang dibayar kepada seorang menteri.
Berdasarkan rekod, Dr. Puad Zarkashi yang mengetuai agensi propaganda kerajaan itu memperolehi gaji bulanan sehingga maksima sebanyak RM20,592 berbanding Salleh Said Keruak, Menteri Komunikasi dan Multimedia yang menaungi JASA hanya mendapat gaji RM14,907 setiap bulan.
Selain itu, Dr. Wan Azizah juga mempersoalkan peruntukan RM12.8 juta wang rakyat setahun untuk membayar gaji 272 kakitangan JASA.
“Apa rasional membayar emolumen sebanyak RM12.8 juta kepada JASA yang peranannya hanya sebagai juru bicara UMNO dan BN?
“Apa pula kewajarannya membayar gaji Ketua Pengarah JASA melebihi gaji menteri sendiri?” soal Dr. Wan Azizah lagi.
Sekali imbas memang nampak ada benarnya apa yang dibangkitkan oleh Dr. Wan Azizah itu, lebih-lebih lagi jika dilihat tiada apa-apa sumbangan dan mengarut saja peranan JASA selama ini.
Hujah-hujah yang JASA gunakan, baik dalam mempertahankan Najib atau kerajaan pula, kadang-kadang hanya setaraf mainan budak-budak baru pegang gajet saja layaknya. Kosong dan mentah.
Dalam isu 1MDB dan wang RM2,600 juta yang masuk ke dalam akaun peribadi Najib misalnya, hujah-hujah yang dilontarkan JASA untuk mempertahankan perkara tersebut langsung tak boleh pakai dan hanya menjadi bahan ketawa ramai saja.
Bahkan, buku nipis yang pernah JASA terbitkan untuk menjawab isu-isu 1MDB dengan sendirinya “terkantoi” berikutan banyak perkembangan yang berlaku selepas itu amat berbeza yang hujah-hujah yang dilontarkan.
Pemain media sosial pro kerajaan yang lebih senior pun selalu memperlekeh dan memandang rendah apa yang dihujahkan oleh JASA selama ini. Tiada sesiapa yang mahu menyebar dan menggunapakai pemikiran JASA itu.
Kalau ada pun, sesekali portal-portal tertentu mengutip idea JASA berhubung isu-isu tertentu, ia tidak lebih hanyalah untuk menunjukkan ketidakcerdikan dan tahap pemikiran mereka yang bermutu rendah itu kepada umum.
Najib, Zahid Hamidi dan menteri-menteri lain juga tidak pernah menggunakan hujah atau ulasan JASA berhubung sesuatu isu sebagai rujukan mereka.
Jadi, untuk apa gaji tinggi dan wang berjuta-juta diberikan kepada JASA itu?
Sebenarnya untuk mencipta pembohongan, mereka-reka hujah imaginasi yang melampau dan kemudian mementaskannya dengan gemerlapan seolah-olah kebenaran bukanlah suatu kerja yang mudah.
Tidak semua orang mampu melakukannya. Dalam UMNO sekarang, barangkali hanya Dr. Puad dan geng-gengnya saja yang sanggup melakukan perkara itu.
Dan untuk menjayakannya sudah tentulah memerlukan modal yang besar dan bossnya pula perlu diberikan gaji yang lebih tinggi berbanding menteri-menteri.
Walaupun hujah dan pemikiran JASA tidak pernah diguna oleh sesiapa, malah kerapnya hanya menjadi bahan ketawa, hakikatnya memang itulah tujuan Dr. Puad dan gengnya dilantik dan dibayar gaji.
Ia macam menjemput pelawak untuk membuatkan orang terhibur dan ketawa, sudah tentu perlu modal yang tinggi sedangkan hasilnya hanyalah untuk hiburan dan melupakan tekanan semata-mata.
Itulah sebenarnya peranan JASA.  Janganlah marah mereka dibayar gaji yang tinggi dan diperuntukan berjuta-juta setiap tahun.
Selagi Najib selalu stress dan perlukan hiburan, selagi itulah Dr. Puad dan JASA akan selamat di kedudukan mereka.
(ShahbudinHusin 27/11/2017)

0

0

votes
Article Rating
Kongsikan artikel ini


TETAPI MAHFUZ PULA TERBUKTI LEBIH 'GENTLEMAN' DARIPADA PAS….

Meskipun barangkali hanya bertujuan menyembunyikan kesedihan berikutan tindakan tidak disangka-sangka Ketua Pembangkang Kedah, Amiruddin Hamzah menyertai Bersatu, Pas dengan nada berbeza memuji tindakan beliau itu sebagai “gentleman”.

 Naib Presiden Pas, Mohd Amar Nik Abdullah berkata, keputusan Amiruddin itu juga adalah sesuatu yang baik untuk Pas.

 Kata beliau, dengan berani meninggalkan Pas, Amiruddin terbukti seorang ahli politik yang “gentleman” berbanding Ahli Parlimen Pokok Sena, Mahfuz Omar.

 Tindakan beliau itu lebih baik berbanding mereka yang masih duduk dalam Pas tetapi merosakkan parti, ujar beliau yang jelas difahami ditujukan kepada Mahfuz.

 Dalam hal ini, memang benar Amiruddin seorang yang gentleman kerana tidak tiada pemimpin Pas lain yang berjawatan Ketua Pembangkang dan Adun yang sedia membuat keputusan seberani beliau, meskipun disedari perjuangan Pas kini tidak lagi seperti dulu dan sudah banyak tersasar daripada landasan yang sebenar.

 Kalau rajin menyelak video-video lama ucapan Hadi Awang dalam youtube misalnya dan membandingkannya ketika bersama Pakatan Rakyat dulu dengan kecenderungannya sekarang, jelas terlihat perbezaannya umpama langit dengan bumi.

 Dan ia berbeza dengan Tuan Guru Nik Aziz Nik Mat yang sentiasa istiqamah dan konsisten dalam perjuangan Islam dan keinginan menegakkan kebenaran sehingga ke akhir hayatnya.

 Berdasarkan perjuangan hala tuju Pas yang berubah itu dan keberanian membuat keputusan, Amiruddin sebenarnya juga lebih “gentleman” berbanding Mohd Amar sendiri.

 Tetapi, untuk mengatakan Amiruddin lebih “gentleman” berbanding Mahfuz, ia tidak berapa tepat penilaiannya.

 Amiruddin dan Mahfuz sebetulnya sama-sama “gentleman”, cuma dalam pendekatan yang tidak sama, namun matlamatnya sama.

 Mahfuz ternyata berani menyatakan pendiriannya yang berbeza dengan Pas sekarang, bukan saja melalui ucapan, kenyataan-kenyataan media, malah juga menerusi undi yang ditunjukkannya secara terbuka di dalam Parlimen.

 Jika Pas betul-betul “gentleman” dan merasakan Mahfuz merosakkan parti, kenapa tidak berani mengambil tindakan terhadapnya?

 Kalau pun takut nak memecatnya, takkan mengutus surat amaran atau memberi teguran tiada secebis keberanian juga?

 Di mana “gentleman” Pas dalam hal ini, hanya berani menceceh di luar saja mengenai Mahfuz yang didakwa merosakkan parti, tetapi tetap takut untuk bertindak terhadapnya?

 Antara Mahfuz dan Pas, siapa yang paling tidak “gentleman”?
(ShahbudinHusin 27/11/2017)

0

0

votes
Article Rating
Kongsikan artikel ini


JIKA JAMAL JADI CALON, PEMIMPIN2 UMNO AMPANG SENDIRI AKAN PASTIKAN KEMENANGAN AZMIN ALI

Ketua UMNO Bahagian Sungai Besar, Jamal Md Yunus yang sebelum ini pernah menyatakan tiada keinginan untuk bertanding dalam pilihanraya akan datang, kini nyata sudah berubah fikiran.
Beberapa hari lalu beliau secara terbuka membuka mulut mengenai hasrat mahu bertanding itu, tetapi bukan di kawasannya sendiri, sebaliknya di DUN Bukit Antarabangsa yang sekarang diwakili oleh Menteri Besar Selangor, Azmin Ali.
Jamal dilaporkan ingin bertanding menentang Azmin kerana ianya lebih mencabar, selain mendakwa Timbalan Presiden PKR itu tidak membantu rakyat di DUN Bukit Antarabangsa yang diwakilinya sejak dua penggal lalu.
Sehingga ini, Pengerusi Badan Perhubungan UMNO Selangor, Noh Omar nampak bersetuju dan tiada masalah dengan keinginan Jamal itu atas alasan Ketua Gerakan Baju Merah itu sudah banyak terlibat dalam program membantu rakyat di seluruh Selangor.
Bermakna, Jamal kini hanya memerlukan persetujuan Najib Razak saja lagi untuk membolehkan hasratnya bertanding di Bukit Antarabangsa itu benar-benar menjadi kenyataan.
Jika Najib akhirnya tiada masalah mengenainya, maka meloponglah pemimpin-pemimpin UMNO dalam Bahagian Ampang untuk menjadi calon dan terpaksalah mereka memberi laluan kepada orang luar iaitu Ketua UMNO Bahagian Sungai Besar bertanding di situ.
Berdasarkan Jamal selalu ke depan dalam mempertahankan Najib berbanding pemimpin-pemimpin UMNO Ampang dan semalam pula Perdana Menteri sudi mengunjungi restorannya yang menyediakan makanan percuma di ibu negara, tidak mustahil beliau akan memperolehi apa yang dicita-citakannya itu.
Kiranya ia menjadi kenyataan, Jamal bukan saja akan menjadi lebih popular dan diburu media setiap hari, malah dedak untuk bekalan berkempen juga tentunya tambah berguni-guni lagi keperluannya.
Maklumlah, nak berlawan dengan Menteri Besar, tentulah modal yang diperlukan juga besar.
Kalah memang dalam tangan buat Jamal berdasarkan kedudukan Azmin sebagai ketua kerajaan negeri, tetapi andainya menang, tentulah akan bertambah-tambah lagi melonjaknya sahamnya.
Lebih-lebih lagi jika BN dapat menawan kembali Selangor dan menumbangkan Pakatan Harapan. Nak dibiarkan Jamal jadi Adun biasa saja memang tak patut kerana yang dikalahkannya ialah ketua kerajaan negeri.
Silap-silap jawatan Exco kanan menanti sebagai habuan buat Jamal.
Namun demikian, sebelum Jamal benar-benar ingin bertanding di Bukit Antarabangsa, beliau harus menyedari sistem politik UMNO dan perangai pemimpin-pemimpin parti itu yang hampir semuanya begitu taksub untuk bertanding di kawasan sendiri.
Jarang benar pemimpin sesebuah bahagian sedia memberi laluan kepada pemimpin bahagian lain bertanding di kawasan mereka. Bagi pemimpin UMNO, bahagian mereka adalah milik mereka saja.
Yang mereka takuti jika pemimpin luar bertanding dan menang, maka terlepaslah peluang mereka untuk bertanding pada masa depan di kawasan tersebut. Siang malam berjaga dan mengukuhkan kedudukan, pantang sekali jika calon diberikan kepada orang luar kawasan.
Dalam kes Jamal dan Bukit Antarabangsa, berdasarkan hubungannya yang akrab dengan Noh Omar serta Najib mungkin kalah dengan ampu dan bodeknya, memang tidak mustahil beliau akan diberi watikah bertanding di kawasan tersebut.
Tetapi, untuk berlawan Azmin, Jamal bukan saja bakal dicabar oleh jentera PKR dan Pakatan Harapan, tetapi juga terpaksa berdepan dengan sabotaj dan karenah pemimpin-pemimpin UMNO Ampang sendiri yang lebih mahu melihatnya kalah berbanding menang.
Kalau Jamal kalah, terbukalah semula peluang untuk mereka menjadi calon dalam pilihanraya seterusnya, tetapi jika menang, tertutuplah semua peluang itu.
Maka,  pemimpin UMNO bahagian Ampang saja pun sudah cukup untuk mengalahkan Jamal dan memenangkan Azmin.
(ShahbudinHusin 28/11/2017)

0

0

votes
Article Rating
Kongsikan artikel ini


SERAMAI 447,890 PEMINJAM PTPTN DISEKAT KE LUAR NEGARA, HARUSKAH MEREKA INI MENGUNDI BN?

Menurut apa yang dilaporkan, Ketua Pengarah Jabatan Imigresen, Mustafar Ali memberitahu, daripada sejumlah 790,186 orang rakyat Malaysia yang disenarai-hitamkan untuk ke luar negara, lebih separuh daripadanya adalah peminjam PTPTN atau Perbadanan Tabung Pendidikan Tinggi Negara.
Jumlah sebenar peminjam PTPTN yang mengalami sekatan meninggalkan negara itu ialah seramai 447,890 orang.
Mereka dihalang daripada pergi ke luar negara kerana tidak menjelaskan bayaran semula pinjaman yang pernah diperolehi sebelum ini.
Wowww…ramainya dan kenapakah ini berlaku?
Sementara kita mengakui mungkin ada segelintir peminjam PTPTN yang sengaja tidak mahu membayar semula hutang mereka, tetapi realitinya majoriti yang berbuat demikian adalah kerana mereka tiada kemampuan dari segi kewangan.
Sudah tentu ketidakmampuan itu ialah kerana mereka belum mendapat pekerjaan yang bersesuaian dengan kelulusan serta tiada lebihan dalam gaji yang diterima setiap bulan.
Sebahagiannya pula ada yang sudah berumahtangga dan mempunyai beberapa anak serta dengan pekerjaan sementara itu mereka juga menolong keluarga atau adik-adik lain yang masih bersekolah.
 Maka, dengan gaji yang tidak sepadan, pekerjaan yang belum sesuai dengan kelulusan dan adanya tanggungan-tanggungan lain, bagaimanakah mereka mahu membayar hutang PTPTN itu?
Adalah sukar untuk mempercayai mereka sengaja tidak mahu membayar hutang PTPTN,  sedangkan sejak awal lagi sudah pun disedari ia perlu dibayar semula bila tiba masanya nanti.
Adakah logik, jika mempunyai pekerjaan dan pendapatan yang baik, mereka tidak mahu membuat bayaran semula dalam kadar serendah RM50 atau RM100 setiap bulan?
Kiranya mereka belum ada pekerjaan tetap dan pendapatan juga masih tidak stabil, sekatan perjalanan ke luar negara itu adalah suatu penganiayaan dan ketidakadilan kepada mereka.
Dalam hal ini, PTPTN seharusnya hanya mengenakan sekatan ke luar negara kepada peminjamnya yang benar-benar degil tidak mahu menjelaskan hutang saja, bukan kepada mereka yang belum mendapat pekerjaan atau pendapatan yang sesuai dengan kelulusan.
Selain kerana kegagalan kerajaan sendiri menyediakan ruang pekerjaan yang mencukupi serta ketidakmampuan kepimpinan negara yang ada untuk merangsang pertumbuhan ekonomi yang membolehkan iklim perniagaan bertambah sihat dan syarikat-syarikat tumbuh dengan selesa, kesalahan di pihak PTPTN sendiri yang menyebabkan hutang tidak mampu dibayar tidak boleh dinafikan sama.
Terdapat beberapa kes di mana peminjam yang gagal membuat bayaran semula itu adalah daripada kolej dan universiti swasta yang kebergantungan perniagaan mereka adalah kerana adanya pinjaman PTPTN disediakan oleh kerajaan.
Ini menyebabkan, atas alasan kononnya untuk membantu pelajar mendapat ilmu, tetapi sebenarnya lebih untuk menolong kolej dan universiti swasta meneruskan perniagaan, pinjaman PTPTN itu diberikan dengan sedikit kelonggarah serta tolak ansur tertentu.
Dengan yang demikian, sudah tentu mereka yang terbabit terdedah kepada ketidakmampuan membayar hutang, apatah lagi jika kursus yang mereka ambil tidak memenuhi keperluan pasaran pekerjaan.
Kenapa tidak diletakkan peraturan seperti hutang hanya perlu mula dibayar selepas dua atau tiga tahun selepas mereka mendapat pekerjaan tetap dan bersesuaian dengan kelulusan?
Oleh yang demikian, tidakkah sekatan ke luar negara itu suatu kezaliman yang nyata sebenarnya?
Dalam PRU 14 akan datang, sudah tentu sebahagian besar daripada 447,890 orang yang disekat ke luar negara itu adalah pengundi kali pertama dan adakah perlu mereka mengundi BN untuk mengekalkan lagi kuasa kerajaan sedia ada, sedangkan tawaran Pakatan Harapan adalah pendidikan percuma?
(ShahbudinHusin 28/11/2017).

0

0

votes
Article Rating
Kongsikan artikel ini


KALAU BENAR TIDAK TERLIBAT, KHALED TAK PERLU BERDIAM DIRI TERLALU LAMA

Selain Najib Razak yang terus dibelenggu skandal 1MDB dan kemasukan wang RM2,600 juta ke dalam akaun peribadinya, sekarang ini tumpuan yang juga melibatkan wang berjuta-juta tentunya terarah kepada Menteri Besar Johor, Khaled Nordin.

 Berdasarkan dokumen seorang saksi kes rasuah bekas Exco Johor, Abdul Latif Bandi yang bocor di internet, Khaled didakwa telah menerima sekitar RM12 juta dalam apa yang dipercayai sebagai skandal tanah dan pertukaran  status Bumiputera kepada bukan Bumiputera.

 Sebelum itu, isu berkenaan telah pun dibangkitkan oleh Adun Senai, Wong Shu Qi, tetapi beliau akhirnya diarah keluar Dewan, selain dihadapkan kepada Jawatankuasa Hak dan Keistimewaan DUN Johor.

 Memandangkan SPRM melahirkan rasa kesal dengan kebocoran tersebut serta akan membuat laporan polis mengenainya, ia secara langsung menunjukkan dokumen yang bocor itu adalah tulen, asli dan benar.

 Sehubungan itu, di sebalik desakan Pakatan Harapan Johor agar beliau memberi penjelasan benar atau tidak pernah menerima wang RM12 juta sebagaimana yang diberi keterangan oleh seorang saksi itu, Khaled sejujurnya tidak perlu menunggu terlalu lama untuk berbuat demikian.

 Jika dakwaan saksi itu tidak benar, Khaled mesti tampil dengan penuh keyakinan tidak terlibat atau bersama senaskhah Al-Quran sebagai sumpah kata-katanya adalah penuh kebenaran.
Kemudian, beliau juga boleh menyaman saksi tersebut yang mendakwa pernah memberikan wang kepada Khaled, sama ada dalam bentuk tunai mahupun cek.

 Sekiranya Khaled tidak mampu mempertahankan dirinya atas keterangan saksi itu, pilihan yang paling wajar baginya ialah segera meletakkan jawatan dan membiarkan proses undang-undang lain berjalan terhadap dirinya.

 Tiada pilihan untuk berdiam diri atau sekadar berkata “tiada komen” mengenai dakwaan yang secara langsung ditujukan kepadanya  itu.

 Malah, jika terlalu lama baru berani tampil memberi penjelasan saja pun akan menimbulkan banyak keraguan terhadap intergriti Khaled sebagai ketua kerajaan negeri.
Ini kerana dakwaan menerima wang dalam skandal tanah dan pertukaran status Bumiputera adalah tuduhan yang serius dan merupakan pengkhianatan besar kepada bangsa dan negeri Johor.

 Ayuh Khaled, segeralah berterus-terang dan berdiri atas kebenaran sebagai anak bangsa Johor yang benar-benar jantan.
(ShahbudinHusin 29/11/2017).

0

0

votes
Article Rating
Kongsikan artikel ini


KENAPA SPRM TAK SIASAT MB JOHOR?

Berikutan SPRM kini membuat laporan polis untuk mengetahui siapa yang membocorkan dokumen keterangan seorang saksi dalam kes rasuah melibatkan bekas Exco Johor, Abdul Latif Bandi yang mengaitkan Menteri Besar Johor, Khaled Nordin dengan dakwaan menerima wang sebanyak RM12 juta, beberapa persoalan lain mula menjadi perbualan ramai.
1 – Apakah Khaled pernah disiasat oleh SPRM berkenaan keterangan saksi tersebut?
2 – Jika pernah disiasat, bilakah ia dilakukan dan apakah hasilnya?
3 – Kenapa tidak pernah dihebahkan kepada media, sedangkan dalam banyak siasatan atau tangkapan yang dilakukan SPRM sebelum ini, agensi itu begitu cenderung menghebahkan atau memberitahu kepada orangramai apa yang mereka lakukan?
4 – Jika Khaled tidak pernah disiasat, mengapa SPRM bertindak demikian dan apakah alasannya sedangkan mengikut amalan biasa, sebarang maklumat atau penemuan baru mengenai sebarang kes rasuah sudah sewajarnya memerlukan penyiasatan oleh agensi itu?
5 – Setelah dokumen itu bocor dan sekiranya Khaled belum pernah disiasat, apakah SPRM akan segera menyiasat beliau dalam waktu terdekat ini?
6 – Jika SPRM tetap tidak mahu melakukan siasatan keatas Khaled, meskipun setelah kebocoran dokumen keterangan saksi menjadi perbualan ramai, apakah pula hujah dan alasan SPRM?
Meskipun mengetahui siapa yang membocorkan keterangan saksi itu penting bagi SPRM, namun menjawab persoalan-persoalan di atas juga sama mustahaknya.
Sama seperti Khaled yang tiada pilihan untuk terus berdiam diri, SPRM pun tiada alasan untuk tidak memberikan jawapan kepada semua persoalan tersebut.
(ShahbudinHusin29/11/2017)

0

0

votes
Article Rating
Kongsikan artikel ini


KENAPA NAJIB PERINTAH ROSMAH MEWAKILINYA DAN BUKAN TPM ATAU MENTERI2
LAIN?

Ada dua perkara yang selalu menjadi perumpamaan atau percontohan dalam dunia pemberitaan atau persuratkhabaran.
Pertama, kalau anjing gigit orang, itu bukan berita namanya tetapi jika orang yang gigit anjing, itulah yang sebenar-benarnya berita.
Pemberita atau wartawan selalu diingatkan agar mencari berita atau menulis laporan yang tinggi nilai beritanya umpama penemuan orang menggigit anjing dan bukannya seperti cerita anjing menggigit orang yang dianggap suatu kebiasaan.
Kedua, kalau sesuatu isu itu selalu sangat dinafikan, bermakna memang ada kebenarannya perkara tersebut.
Sudah banyak contoh perkara yang mulanya dinafikan, tetapi akhirnya terbukti mempunyai kebenaran.
Paling terbaru dan mudah diingati ialah bagaimana Najib Razak pada mulanya bermati-matian menafikan ada kemasukan wang RM2,600 juta ke dalam akaun peribadinya, tetapi akhirnya beliau sendiri juga yang mengakuinya.
Dalam hal ini, apabila isteri Perdana Menteri, Rosmah Mansor mengatakan Najib yang sebenarnya mengawal beliau dan bukan beliau yang mengawal Najib, ia sebenarnya bukanlah berita besar.
Sebagai suami, memang menjadi kewajipan dan kebiasaan peranannya ialah mengawal isteri, bukan mereka dikawal oleh isteri.
Jadi, apabila Rosmah mengatakan demikian, tiada nilai berita apa-apa pun sebenarnya. Ia sama saja  seperti percontohan anjing menggigit orang saja.
Tetapi, kalau Najib tiba-tiba mengakui beliau dikawal Rosmah atau Rosmah memberitahu beliaulah yang mengawal suaminya itu, maka barulah ia suatu berita yang besar dan menepati perumpamaan seperti orang yang menggigit anjing.
Cerita mengenai Rosmah tidak mengawal atau tidak takut kepada Najib juga bukanlah berita baru sebenarnya. Rosmah sendiri sudah beberapa kali menidak atau menafikan tohmahan itu.
Kenapa selalu sangat Rosmah memberitahu orangramai perkara itu?
Adakah ia menepati tanggapan yang menjadi kebiasaan dalam dunia media di mana semakin kerap sesuatu isu itu dinafikan, bermakna semakin hampir ia kepada kebenaran?
Atau mungkinkah tujuan Rosmah beberapa kali menafikan perkara itu dengan maksud untuk memberitahu sebaliknya?
Tak mustahil kan?
Rosmah pun kadang-kadang tinggi juga ilmu politiknya!!
Dalam program yang dihadiri Rosmah semalam di mana diberitahunya beliau diperintahkan oleh Najib untuk mewakili Perdana Menteri ke majlis itu kerana suaminya ada mesyuarat penting yang perlu dihadiri, majlisnya ialah Sepetang Bersama Pengusaha Produk Kesihatan dan Kecantikan Buatan Tempatan.
Hairannya mengapa Najib tidak minta Timbalan Perdana Menteri, Zahid Hamidi atau Menteri Kesihatan, S Subramaniam atau Menteri Pembangunan Wanita, Keluarga dan Masyarakat untuk mewakilinya?
Jika pada awalnya program itu patutnya dihadiri oleh seorang Perdana Menteri dan beliau tidak dapat menghadirinya, tidakkah ia lebih wajar diwakili oleh pemimpin lain yang ada kedudukan dalam kerajaan juga?
Mengapa mesti Rosmah juga mewakili Najib, meskipun dikatakan isteri kesayangan Perdana Menteri itu tidak sihat dan batuk-batuk?
Sampai begitu sekalikah ciri-ciri seorang suami mengawal isteri yang ada pada diri Najib?
Kesian Kak Ros…..nasib baik Najib lelaki macho!!!
(ShahbudinHusin 30/11/2017).

0

0

votes
Article Rating
Kongsikan artikel ini


RCI FOREX – DIBENTANG DI PARLIMEN, DIBAHAS DI PERHIMPUNAN UMNO DAN SAH
MENJADI BAHAN KEMPEN PRU 14

 Sebagaimana ramai mempersoalkan keputusan kerajaan pimpinan Najib Razak mewujudkan Suruhanjaya Siasatan Diraja berkaitan urusniaga forex sebelum ini, hasil siasatannya yang dibentangkan di Parlimen hari ini  sekali lagi menyaksikan banyak persoalan timbul daripadanya.

 Rasanya tidak perlu dihuraikan lagi apa keputusan atau hasil siasatan RCI forex yang dibentangkan itu kerana ia sudah pun menjadi berita yang heboh hingga ke telefon bimbit makcik-makcik Felda dan menjadi bualan ramai di mana-mana.

 Begitu juga dengan keputusan hasil siasatan RCI itu, semuanya sudah pun dijangka sebenarnya. Tiada apa-apa yang pelik mengenainya.

 Mempersalahkan Nor Mohamed Yakcop dalam kerugian forex tidak menghairankan sama-sekali kerana beliau sudah pun mengaku bertanggungjawab sepenuhnya ketika memberi keterangan sebelum ini.

 Malah, Nor Mohamed Yakcop juga sudah pun dihukum dengan diarah meletakkan jawatan di Bank Negara serta tidak dibenar terlibat dalam hal-hal yang berkaitan kewangan negara oleh Menteri Kewangan, Anwar Ibrahim ketika itu.

 Tetapi, yang menghairankan ialah bila Tun Mahathir Mohamad dan Anwar Ibrahim adalah antara yang turut dipersalahkan dan dicadangkan untuk disiasat oleh pihak polis berkaitan kerugian forex tersebut.

 Ia menghairankan kerana tiada saksi yang memberi keterangan telah mengaitkan nama Tun Mahathir dalam kerugian itu, manakala Anwar pula hanya melaporkan kerugian kepada kabinet berdasarkan laporan audit yang sudah disahkan.

 Jika begitu, Najib yang menjadi menteri kabinet dan tidak bersuara apa-apa ketika kerugian tersebut berlaku mesti dipersalahkan sama.

 Bagaimanapun, sebelum pihak polis mahu mengambil tindakan menyiasat nama-nama mereka yang dinamakan dalam dapatan RCI forex itu, apa yang harus dilakukan terlebih dahulu oleh polis ialah bertindak terhadap syor Jawatankuasa Kira-Kira Wang Negara atau PAC berhubung laporan audit 1MDB sebelum ini.

 Kenapa sampai sekarang masih tiada tindakan diambil, termasuk kepada bekas CEO 1MDB, meskipun sudah beberapa bulan masa berlalu?

 Selain itu, membentangkan keputusan RCI forex ini para hari terakhir sidang Parlimen juga mempunyai maksud serta muslihatnya yang tersendiri bagi kepentingan Najib, UMNO dan BN.

 Jika sebelum ini tanggapan ramai kewujudan RCI itu adalah semata-mata untuk menyerang Tun Mahathir dan Anwar atau lebih tepatnya, Bersatu, PKR serta Pakatan Harapan untuk menghadapi PRU 14, hakikat tersebut menjadi semakin nyata apabila keputusannya dibentangkan hari ini secara mengejut pada hari terakhir sidang Parlimen.

 Ia dengan sengaja bermaksud agar ia tidak dibahaskan oleh Ahli-Ahli Parlimen di Dewan Rakyat, sebaliknya akan menjadi topik perbahasan utama dalam Perhimpunan Agung UMNO pada 5 hingga 9 Disember depan ini.

 Najib ternyata lebih mahu hasil RCI forex itu dibahaskan dalam Perhimpunan UMNO berbanding di Parlimen kerana perhimpunan tahunan itu adalah medan bercakap secara sehala oleh para perwakilan yang diberi tanggunjawab untuk berucap.

 Oleh yang demikian, sudah tentu ia akan menjadi ruang yang lebih memudahkan untuk membelasah Tun Mahathir sambil memberi pujian-pujian melangit kepada Najib yang bertanggungjawab mewujudkan RCI itu.

 Lalu, dalam ghairah membelasah Tun Mahathir yang kononnya menyebabkan kerugian kepada negara sebanyak RM30 bilion, terlupalah sekalian pejuang-pejuang Melayu terhadap skandal 1MDB yang ruginya lebih RM50 bilion, walaupun orang yang terlibat itu ada di depan mata mereka.

 Terlupalah juga mereka bahawa dalam skandal 1MDB yang sama, di samping ada yang dalam akaunnya terdapat wang beribu-ribu juta, ada juga yang berhibur dan membeli harta-harta dunia bagai nak gila, membikin filem separa porno dengan wang hadiah katanya serta diberikan emas permata yang nilainya berratus-ratus juta, sebaliknya dalam urusniada tiada sesiapa yang kaya dan ia hanyalah kerugian dalam urusniaga.

 Lagi pun, UMNO sekarang sedang ketandusan isu untuk menaikkan semangat ahli-ahlinya bagi menghadapi pilihanraya akan datang. Isu forex ini diharapkan dapat mencapai tujuan itu, di samping menutup kelemahan Najib yang deretan senarainya semakin panjang ketika ini.

 Dengan hasil RCI forex dibentangkan pada hari terakhir sidang Parlimen dan hanya lima hari sebelum tibanya Perhimpunan Agung UMNO 2017 serta kemudian dengan pantasnya dibuat laporan polis untuk segera dilakukan siasatan, sempurnalah sudah tujuan dan matlamat RCI forex itu diwujudkan oleh Najib.

 Mulai hari ini ia akan terus dijadikan isu sehingga tarikh mengundi serta wajib akan dimasukkan sebagai salah satu bahan kempen UMNO dan BN dalam pilihanraya akan datang.
(ShahbudinHusin 30/11/2017)

0

0

votes
Article Rating
Kongsikan artikel ini


KENAPA RCI FOREX TIDAK BERANI MASUKKAN LAMPIRAN ATAU HUJAH BERTULIS TUN MAHATHIR?

“LAPORAN” & REKOMENDASI SURUHANJAYA SIASATAN DIRAJA (RCI) 13.10.2017 BUKAN LAPORAN LENGKAP – SENGAJA TIDAK MEMASUKKAN PERMOHONAN BERTULIS & PENGHUJAHAN BERTULIS PIHAK TUN DR MAHATHIR BERJUMLAH 495 MUKASURAT TEBAL !!
KERAJAAN NAJIB RAZAK & SEKRETARIAT SURUHANJAYA SIASATAN DIRAJA (RCI) MEMBUAT SALAHNYATA CURANG KEPADA ISTANA, PARLIMEN & RAKYAT DENGAN TIDAK MENDEDAHKAN DALAM “LAPORAN” BAHAN TUN DR MAHATHIR UNTUK PEMBACAAN LENGKAP ORANG AWAM !!
Wahai Rakyat Malaysia yang prihatin,
AsSalamualaikum dan Salaam Sejahtera :
1. Saya telahpun melalui Siri : 1168 memberi komen awalan berhubung kecacatan,kelemahan dan kekhilafan PENEMUAN & REKOMENDASI di dalam “Laporan” SURUHANJAYA SIASATAN DIRAJA (RCI) 13.10.2017 yang dibentang di Parlimen pada 30.11.2017, yang mana juga telah dipetik oleh FREEMALAYSIATODAY 30.11.2017 bertajuk “Laporan” RCI tidak boleh dipercayai, kata peguam Dr M”, dan telah dimuat naik di Siri: 1162, di sana, untuk kemudahan rujukan para pembaca.
(Link Laporan : http://www.freemalaysiatoday.com/category/bahasa/2017/11/30/laporan-rci-tidak-boleh-dipercayai-kata-peguam-dr-m/)
2. Petang semalam, 30.11.2017 juga, saya telah dihadiahkan dengan sesalinan “Laporan” SURUHANJAYA SIASATAN DIRAJA (RCI) 13.10.2017 itu (Gambar di Ruang Bawah Kiri oleh seorang sahabat media. “Laporan” itu, dalam versi BAHASA MALAYSIA berjumlah 523 mukasuarat.
3. Namun, dalam pengamatan saya, “Laporan” itu dengan SENGAJA telah tidak mengandungi kesemua bahan yang telah ditampilkan oleh kami, peguam bagi pihak TUN DR MAHATHIR, samada melalui permohonan bertulis yang telah diketengahkan semasa prosiding SURUHANJAYA SIASATAN DIRAJA (RCI) itu, mahupun Hujahan Bertulis berserta Ikatan Autoriti (Gambar di Ruang Bawah Tengah dan Kanan) yang telah dimajukan kepada Sekretariat SURUHANJAYA SIASATAN DIRAJA (RCI) di hujung prosiding pada 21.09.2017, seperti yang telah diarahkan oleh Pengerusi SURUHANJAYA SIASATAN DIRAJA (RCI) pada 19.09.2017. Keseluruhan bahan pihak TUN DR MAHATHIR itu adalah berjumlah 495 mukasurat, yakni setebal “Laporan” yang disediakan ini !!
4. Pihak Sekretariat SURUHANJAYA SIASATAN DIRAJA (RCI) telah menampilkan cuma  rumusan permohonan-permohonan TUN DR MAHATHIR secara RINGKASAN SALAH, dalam 3 setengah mukasurat sahaja !!!, berserta Penyata Saksi Bertulis TUN DR MAHATHIR, tanpa transkrip keterangan lisan yang diberi TUN DR MAHATHIR semasa disoal oleh ahli panel dan Pegawai Pengendali RCI !!!
5. PERSOALAN WAJIB ??
(a) Bagaimanakah orang awam yang memilih untuk membaca keseluruhan PENEMUAN & REKOMENDASI di dalam “Laporan” SURUHANJAYA SIASATAN DIRAJA (RCI) 13.10.2017, dapat YAKINI bahawa keputusan itu adalah sah atau betul, sedangkan 495 mukasurat bahan yang ditampilkan oleh TUN DR MAHATHIR, telah secara SENGAJA dan CURANG didapati telah diHILANGkan dari terkandung dalam “Laporan” itu ?? !!
(b) Bukankah boleh dirumuskan bahawa TANPA dimasukkan kesemua bahan yang ditampilkan oleh TUN DR MAHATHIR, di dalam “Laporan” SURUHANJAYA SIASATAN DIRAJA (RCI) 13.10.2017 telah menjadikan “Laporan” itu sebagai CACAT dan TIDAK LENGKAP, sehingga memberi andaian seolah-olah TUN DR MAHATHIR telah tidak melakukan apa-apa untuk menidakkan PENEMUAN & REKOMENDASI oleh SURUHANJAYA SIASATAN DIRAJA (RCI) terhadap beliau ?? !!
(c) Bukankah percubaan Kerajaan NAJIB RAZAK melalui Sekretariat SURUHANJAYA SIASATAN DIRAJA (RCI) untuk “PAKSA SUAP akan “Laporan” yang SEPARUH MASAK ke dalam MULUT orang awam untuk dihadamkan”, merupakan satu SALAHNYATA CURANG oleh Kerajaan NAJIB RAZAK terhadap pihak ISTANA, PARLIMEN dan juga RAKYAT MALAYSIA, yang tidak berhak mengetahui apakah bahan TUN DR MAHATHIR, yang menunjukkan PENEMUAN & REKOMENDASI di dalam “Laporan” SURUHANJAYA SIASATAN DIRAJA (RCI) 13.10.2017 itu adalah SALAH ?? !!
BERANI KERANA BENAR !!!
DEMI AGAMA DAN NEGARA TERCINTA !!!
Hanif Khatri Abdulla
Peguam kepada Tun Mahathir Mohamad.
Ulasan
 – Sebagaimana disebut berkali-kali sebelum ini bahawa penubuhan RCI forex tidak lain semata-mata bertujuan politik bagi menyerang dan melemahkan sokongan rakyat terhadap Tun Mahathir Mohamad serta untuk kepentingan Najib Razak, UMNO serta BN mengekalkan kuasa dalam PRU 14 akan datang,  hari demi hari semuanya kian terdedah satu persatu.
Setelah keputusan hasil siasatan mendapati Pengerusi Pakatan Harapan itu dicadangkan untuk disiasat kerana dipercayai bersubahat atas kerugian urusniaga forex yang  berlaku kira-kira 30 tahun lalu, pembentangannya di Parlimen secara mengejut pada hari terakhir sidang dan menjelang Perhimpunan Agung UMNO, makin menyuluh dengan terang lagi hakikat tersebut.
Dalam laporan hasil siasatan setebal 523 mukasurat yang didedahkan itu pula, sebagaimana yang disahkan sendiri oleh peguam Tun Mahathir, Hanif Khatri Abdulla, ia didapati tidak memasukkan langsung kesemua lampiran setebal 495 mukasurat yang ditampil oleh bekas Perdana Menteri itu.
Kenapa ia tidak ditampilkan dalam laporan yang hakikatnya untuk mencari kebenaran dan dipersembahkan kepada Yang Dipertuan Agong dan Parlimen yang mulia?
Apakah tiada langsung daripada 495 mukasurat lampiran itu yang boleh diterimapakai?
Atau kesemua 495 mukasurat lampiran itu mengandungi fakta kebenaran belaka yang jika dipakai, waima sehelai sekali pun, ia akan serta-merta menghalang tujuan serong RCI itu daripada dicapai?
Tidakkah dengan kesediaan menampilkan lampiran setelah 495 mukasurat bermakna Tun Mahathir benar-benar ikhlas ingin menunjukkan kebenaran berhubung urusniaga forex itu?
Dan bukankah dengan menghilangkan sama-sekali lampiran setebal 495 mukasurat itu dalam keputusannya, RCI forex secara jelas, terang dan nyata mahu menghalang kebenaran daripada diketahui umum?
Tidak itu saja, menurut Hanif lagi, apa yang dimasukkan cuma rumusan permohonan Tun Mahathir saja, itu pun secara ringkasan yang salah. Malah transkrip keterangan lisan Tun Mahathir semasa disoal siasat juga tidak dimasukkan.
Bagaimana dan di mana keadilan serta kebenaran dapat dicari jika begitu banyak sekali lampiran, hujah dan fakta diketepikan?
Ini adalah persoalan yang serius dan berat sebenarnya serta wajib diteliti oleh seluruh rakyat Malaysia menjelang pembuangan undi beberapa bulan lagi.
Ia tidak lagi memadai bagi Pengerusi RCI forex,  Sidek Hassan yang juga Pengerusi Petronas untuk memberi penjelasan mengenainya, sebaliknya yang perlu tampil secara jantan dan “macho”  ialah Najib sendiri.
Najib, atas apa alasan sekali pun,  tidak wajar lari daripada permainan yang diciptanya sendiri ini.
(ShahbudinHusin 01/12/2017)

0

0

votes
Article Rating
Kongsikan artikel ini


ADAKAH TUN MAHATHIR AKAN DITANGKAP SEBELUM PRU 14?

 Tidak seperti mana-mana Suruhanjaya Siasatan Diraja atau RCI yang pernah ditubuhkan sebelum ini, RCI berkaitan forex ini terlihat sangat-sangat istimewa kewujudannya.

 Daripada sekian banyak istimewanya seperti menyiasat perkara yang berlaku lebih 30 tahun lalu, itu pun hanya setelah Tun Mahathir Mohamad yang merupakan sasaran utama bertukar menjadi pengkritik dan serius mahu menjatuhkan Najib Razak dan hasil laporannya pula dibentangkan pada hari akhir sidang Parlimen untuk mengelak daripada dibahaskan, tetapi yang paling istimewa ialah laporan polis juga segera dibuat mengenainya.
Hampir serentak dengan pembentangannya di Parlimen semalam, Setiausaha RCI, Dr. Yusof Ismail turut membuat laporan polis di IPD Putrajaya pada waktu yang sama.

 Laporan polis itu dibuat dengan tujuan meminta pihak berkuasa menyiasat secara rasmi nama-nama yang disebutkan dalam laporan RCI tersebut atas kemungkinan terlibat dalam pecah amanah, jenayah, penipuan atau lain-lain kesalahan.

 Susulan itu, Ketua Polis Negara, Mohamad Puzi Harun segera mengumumkan tertubuhnya pasukan khas untuk menyiasat nama-nama yang dicadangkan dalam laporan RCI tersebut.

 Dengan begitu cepat membuat laporan polis, sudah tentu maksudnya ialah agar tindakan dapat diambil dengan sepantas-pantasnya atau lebih tepat sebelum tibanya tarikh PRU 14 yang habis edahnya pada Jun 2018.

 Dalam hal ini, sudah tentu juga yang paling menjadi sasaran bukanlah Nor Mohamed Yakcop yang dipersalahkan dalam kerugian urusniaga forex itu, tetapi pastinya Tun Mahathir yang kini merupakan Pengerusi Pakatan Harapan dan Bersatu.

 Sehubungan itu, tiga kemungkinan paling besar bakal  berlaku sebelum PRU 14 ini:-

 – Tun Mahathir akan ditangkap dan didakwa di mahkamah serta tersekat daripada bertanding dalam pilihanraya.
 – Bersatu dibatalkan pendaftarannya.
 – Pakatan Harapan tidak mungkin diberikan kelulusan.
Apa akhirnya pilihan kita sebagai rakyat dan pengundi yang berakal dalam pilihanraya akan datang?

 Terus memilih Najib, UMNO dan BN atas perkiraan tiada pilihan lain untuk menerajui kerajaan atau semua halangan yang disengajakan itu menjadikan kita lebih bersatu dan bulat hati asalkan  perubahan benar-benar menjadi kenyataan?
(ShahbudinHusin 01/12/2017)

0

0

votes
Article Rating
Kongsikan artikel ini


ADAKAH AZMIN ALI AKAN DITAHAN MINGGU DEPAN?

Mengulas mengenai penahanan anak saudara Azmin Ali bersama tiga yang lain untuk disiasat berhubung kegiatan melombong pasir di Selangor, Ketua Pesuruhjaya SPRM, Dzulkifli Ahmad yang turut disiasat oleh pihak polis atas dakwaan mempunyai hubungan terlarang dengan isteri orang, menafikan tindakan itu bermotifkan politik.
Kata beliau, tindakan SPRM itu dibuat secara profesional tanpa sebarang pertimbangan politik.
“Apa-apa tindakan yang kita ambil itu adalah berdasarkan maklumat yang diterima dan apabila ia mempunyai asas, maka kita menjalankan siasatan.
“Jadi, kita bebas daripada pengaruh politik atau sabotaj seperti yang dinyatakan itu.
“Ini yang saya nak tegaskan. Kita harus bersikap profesional. Biar SPRM jalankan tugas dan tanggungjawab melakukan siasatan.
“Mereka telah ditahan reman. Kita tunggulah apa yang berlaku minggu depan,” tegas beliau.
Apa yang akan berlaku minggu depan?
Minggu depan, bermula 5 hingga 9 Disember, yang diketahui akan berlangsung Perhimpunan Agung UMNO yang dipercayai perhimpunan terakhir sebelum PRU 14 diadakan.
Apakah minggu depan iaitu selepas anak saudaranya dibebaskan daripada tahanan reman, menyusul pula Menteri Besar Selangor, Azmin Ali bakal dipanggil SPRM untuk memberi keterangan bagi membantu siasatan atau akan terus ditahan serta dipakaikan baju oren?
Logikkah minggu depan yang ditekankan oleh Dzulkifli itu hanya sekadar mengenai kes anak saudara Azmin saja, sama ada didakwa atau dibebaskan, tanpa melibatkan Menteri Besar Selangor itu dikaitkan sama?
Jika untuk mempertahankan kuasanya di Putrajaya, Najib Razak sanggup menyelongkar dan mencari salah Tun Mahathir dalam perkara sudah berlaku 30 tahun lalu, apakah tidak mungkin untuk menawan Selangor, beliau juga boleh memangsakan ketua kerajaan negeri terkaya itu bagi mencapai cita-cita politiknya?
(ShahbudinHusin 02/12/2017).

0

0

votes
Article Rating
Kongsikan artikel ini


KITA TAK PERLU TUNGGU 30 TAHUN LAGI UNTUK MENGETAHUI SIASATAN 1MDB

Rata-rata rakyat sedar penubuan RCI forex oleh Perdana Menteri, Najib Razak sebenarnya terselindung niat serong yang amat nyata kerana yang dikehendaki pembayar cukai GST ialah siasatan berkaitan skandal 1MDB yang berada di depan mata, bukannya perkara yang sudah berlalu 30 tahun lamanya.
Penubuhan RCI forex mungkin boleh diterima kewajarannya sekiranya dalam masa yang sama diwujudkan juga RCI berkaitan 1MDB.
Lebih dari itu, jika disingkap helaian-helaian akhbar lama yang sekarang sudah tidak laku dan hanya layak jadi pembungkus nasi lemak saja, tidak pernah sama-sekali terlihat keprihatinan dan suara lantang Najib berkenaan isu forex itu ketika ia berlaku dahulu.
Hanya semata-mata untuk menutup skandal 1MDB yang lebih besar dan terkait secara langsung kepada dirinya, selain untuk melemah dan menyerang Tun Mahathir Mohamad, lalu itulah tujuan sebenar RCI forex diwujudkan.
Kenapa Najib tidak pernah mengusulkan penubuhan RCI forex ketika beliau menjadi Ketua Pemuda UMNO atau sewaktu memegang jawatan Timbalan Perdana Menteri di mana Tun Mahathir turut berbalah dengan Tun Abdullah Badawi pada ketika itu?
Mengapa hanya setelah dirinya sendiri terpalit dengan isu yang lebih besar dan menggegar tujuh negara lain yang turut menyiasat atau mengambil tindakan, baru RCI forex mahu ditubuhkan?
Tetapi, sementara siasatan 1MDB ditutup di sana-sini, ada yang dipecat serta dipenjarakan dan desakan agar diwujudkan RCI berkaitan skandal mega itu tidak diendahkan,  sebaliknya RCI forex bukan main pantas gerak kerjanya.
Bukan saja laporan atau keputusan RCI forex sudah diumumkan, malah pihak polis turut dengan pantas menubuhkan pasukan petugas khas, hanya beberapa jam selepas siasatan polis dibuat mengenainya.
Bukankah bagus jika siasatan polis berkenaan 1MDB yang tertangguh dan tidak selesai-selesai sejak bertahun lalu, boleh dijadikan sepantas itu?
Bila sebenarnya siasatan polis mengenai 1MDB mahu diselesaikan?
Adakah kertas siasatan 1MDB hanya akan berulang-alik antara Bukit Aman dan Jabatan Peguam Negara sepanjang masa dan tidak lengkap sampai bila-bila?
Perlukah kita menunggu 30 tahun lagi di mana ketika itu mungkin Perdana Menterinya menghadapi isu yang lebih besar berkaitan dirinya, lalu untuk mengalihkan perhatian, maka ditubuhkannya pula RCI 1MDB sepertimana Najib memainkan isu forex sekarang ini?
Atau kita hanya perlu menumbangkan UMNO dan BN seawal tahun depan dan menyaksikan 1MDB disiasat ketika Najib masih lagi hidup dan bernyawa?
Pilihan di tangan kita dan jangan sia-siakan peluang yang sedang terbuka.
(ShahbudinHusin 02/12/2017)

0

0

votes
Article Rating
Kongsikan artikel ini


APA BEZANYA NAJIB DENGAN HASSAN MALEK?

 Perdana Menteri, Najib Razak berkata, janji Pakatan Harapan untuk mengembalikan subsidi minyak dan memansuhkan tol tidak membantu usaha mengekang pencemaran udara kerana sekiranya dilaksanakan ia bakal meningkatkan jumlah kenderaan di jalanraya.

 Katanya, dengan pertambahan jumlah kenderaan di jalanraya, ia akan menjadikan pelepasan karbon dioksida lebih tinggi sedangkan kerajaan berusaha untuk menurunkan kadarnya.

 “Kami bertekad untuk mencapai pengurangan 45 peratus pencemaran pada 2030 dan mensasarkan bebas karbon menjelang 2050 sebagai suatu komitmen kepada generasi muda akan datang, ujar beliau.

 Cerdik atau tidak kata-kata serta hujah Perdana Menteri itu?
Tiadakah hujah yang lebih baik boleh dilontarkan oleh Najib untuk menyanggah janji Pakatan Harapan mahu mengembalikan subsidi minyak dan memansuhkon tol selepas pilihanraya akan datang?

 Dengan kata lain, hujah Najib itu bermakna, untuk mengurangkan pencemaran dan menghadkan pelepasan karbon, maka harga minyak dan kadar tol perlu sentiasa dinaikkan oleh kerajaan bagi mengelakkan lebih ramai rakyat memiliki kenderaan sendiri.

 Menjelang tahun 2050 dan demi mencapai matlamat bebas karbon, berapa tinggi harga minyak dan tol yang mahu dinaikkan oleh kerajaan?
Tidakkah Najib sedar bahawa kenderaan bukan lagi barang mewah, tetapi suatu keperluan bagi rakyat memandangkan sistem pengangkutan awam kita belum benar-benar efisien, cekap dan menyeluruh?

 Bagaimana dengan janji Najib sendiri sebelum PRU 13 mahu menurunkan harga kereta secara berperingkat-peringkat?

 Tidakkah janji itu akan menambahkan jumlah kenderaan dan menyebabkan pelepasan karbon yang lebih tinggi?

 Dengan menggunakan hujah bahawa polisi mengembalikan subsidi minyak dan memansuhkan tol hanya akan menyebabkan pencemaran, apakah sebenarnya yang menjadi keutamaan bagi Najib sebagai Perdana Menteri – memberi keselesaan kepada rakyat menjalani kehidupan seharian atau disebabkan gagalnya beliau berbuat sesuatu yang lebih, lalu mencipta alasan-alasan tidak cerdik untuk mewajarkan tindakannya?

 Dalam hal ini, apakah bezanya hujah Najib itu dengan kenyataan beberapa menteri dan pemimpin UMNO sebelum ini yang antaranya:-
Jangan makan ayam jika harganya mahal di pasaran.
Jangan beli rumah kalau tak setuju harganya yang melambung tinggi.
Pergi belajar di luar negara jika tak setuju dengan sistem pendidikan negara.
Jangan beli sayur, sebaliknya tanam sendiri jika tak setuju dengan harganya yang mahal di pasaran.
Nilai ringgit yang tinggi adalah baik untuk sektor pelancongan negara.
 Apakah perbezaan Najib dengan semua pemimpin dan menteri yang pernah mencipta alasan tidak cerdik itu atau beliau sekarang sudah termasuk menjadi sebahagian daripada kelompok tersebut?

 Secara spesifiknya, adakah Najib sudah jadi seperti Hassan Malek atau Hassan Malek wajar berbangga kerana Najib kini sudah jadi seperti dirinya?
(ShahbudinHusin 03/12/2017)

0

0

votes
Article Rating
Kongsikan artikel ini


JAWAPAN MUHYIDDIN TERHADAP ANCAMAN UMNO MAHU DEDAHKAN SALAH LAKUNYA
SEWAKTU JADI MB JOHOR

KENYATAAN TAN SRI MUHYIDDIN YASSIN MENGENAI SKANDAL RASUAH JOHOR

 Susulan kenyataan Pakatan Harapan Johor mengenai dakwaan bahawa Menteri Besar Johor dikaitkan dengan skandal rasuah berhubung penukaran status hak milik hartanah Bumiputera di negeri Johor, ada pihak yang nampaknya kurang senang dengan kenyataan itu. Mereka telah menyerang saya secara peribadi kononnya banyak penyelewengan yang telah berlaku di negeri Johor semasa saya menjadi Menteri Besar. Biarlah saya berterus terang menjawab semua tuduhan itu.

 Mengenai isu bekalan air ke Singapura, ia adalah perkara yang ada kaitan dengan Perjanjian Air antara Johor dan Singapura yang ditandatangani pada tahun 1961 dan 1962 di mana Johor bersetuju membekalkan air yang diproses sajumlah 250 juta gelen sahari. Untuk sekian lama Johor tidak dapat melaksanakan kehendak perjanjian tersebut kerana loji air Johor tidak mempunyai kapasiti untuk merawat air yang mencukupi utuk dibekalkan ke Singapura.

 Sewaktu saya menjadi Menteri Besar Johor, perkara ini kerap dibangkitkan dalam pertemuan saya dengan Perdana Menteri Singapura pada waktu itu, mendiang Lee Kuan Yew, dan dalam mesyuarat dua hala antara Malaysia dan Singapura. Oleh sebab itu, kerajaan Malaysia di bawah pimpinan Perdana Menteri Tun Dr Mahathir pada waktu itu mahu perkara ini diselesaikan.

 Saya bertemu dengan mendiang Lee Kuan Yew bersama Tun Dr Mahathir di Kuala Lumpur pada suatu hari untuk berbincang bagi menyelesaikan isu ini. Hasil  perbincangan tersebut, Johor bersetuju membekalkan air yang diperlukan oleh Singapura sebagaimana yang termaktub di dalam perjanjian tersebut dengan membina sebuah empangan dan loji air baharu di Sungai Linggui dengan segala kosnya ditanggung oleh Singapura di samping Singapura bersetuju membayar gantirugi kawasan hutan yang ditenggelami air berjumlah kira-kira RM320 juta kepada kerajaan negeri Johor.Wang ini kemudiannya saya simpan di dalam Tabung Amanah Warisan Johor untuk dijadikan tabung rezab negeri Johor.

 Sebenarnya, dalam perjanjian pelaksanaan empangan dan loji air tersebut, kerajaan Johor tidak mengeluarkan satu sen pun kerana semua kos pembinaan ditanggung oleh kerajaan Singapura. Apabila siap dibina ia menjadi hak milik Johor.

 Yang dikehendaki oleh Singapura hanyalah bekalan air sebagaimana yang terkandung di dalam Perjanjian Air tersebut. Saya tidak fikir kita beri tanah kepada Singapura kerana melaksanakan kehendak dalam perjanjian air itu. Projek ini telah lama disiapkan dan hasil daripada jualan bekalan air ke Singapura ini juga saya fikir telah menambah hasil negeri Johor. Jadi, apa salah saya?

 Mengenai Amanah Saham Johor, ia adalah idea saya untuk menentukan agar khazanah Johor yang dikelolakan oleh Perbadanan Kemajuan Ekonomi Negeri Johor dikongsi bersama oleh rakyat Johor dan tidak oleh individu-individu tertentu. Sebab itu ia diuruskan oleh PKENJ. Keseluruhannya lebih kurang 300 juta unit saham telah dikeluarkan dan dibeli oleh pelabur-pelabur di Johor.

 Seingat saya sejak ASJ dilancarkan oleh Tun Dr Mahathir waktu itu, saham yang berharga RM1 telah meningkat nilainya dalam beberapa tahun selepas itu sehingga mencecah lebih RM2 seunit. Seingat saya PKENJ pernah membayar dividen ke atas keuntungan yang dibuat oleh ASJ.

 Selepas saya meninggalkan Johor, iaitu semasa Tan Sri Abdul Ghani Othman menjadi Menteri Besar, ASJ mula mengalami kerugian dan ia tidak lagi diberi perhatian oleh pentadbiran baru di Johor. Saya pernah bertemu Tan Sri Ghani untuk memberi pandangan bahawa adalah tidak sukar untuk menentukan agar nilai saham ASJ tidak terus jatuh jika PKENJ di bawah kepimpinan beliau yang mempunyai aset berbilion ringgit dan beberapa anak syarikat yang untung menolong ASJ menerusi pelbagai skim seperti menyuntik syarikat-syarikat dan aset PKENJ ke dalam ASJ. Malangnya, ini tidak dilakukan.

 Kemudiannya, pada tahun 2004, barulah kerajaan Negeri Johor dan JCorp melaksanakan skim pemulihan harga ASJ dengan menyuntik aset dan wang tunai untuk membolehkan unit-unit ASJ dibeli semula daripada pelabur pada harga RM1 seunit. Langkah ini sepatutnya telah diambil lebih awal seperti yang pernah saya kemukakan kepada Tan Sri Ghani sebagai MB Johor pada waktu itu untuk mengelakkan pelabur mengalami kerugian.

 Jelas, bahwa ASJ di waktu saya menjadi MB tidak mengalami kerugian. Ia bermasalah selepas saya tidak lagi berada di Johor. Di mana salah saya?

 Mengenai isu peneroka Felda Cahaya Baru, ada pemaju yang hendak memajukan tanah peneroka dan dengan sebab itu menubuhkan syarikat. Kerajaan negeri pada waktu itu hanya memberikan kelulusan untuk memajukan tanah. Saya diberitahu selepas itu projek tersebut tidak dapat dilaksanakan kerana ia menghadapi beberapa masalah. Jadi, isu ini tidak ada kena mengena dengan saya. Jika saya menipu peneroka seperti yang didakwa, kenapa sehingga hari ini peneroka tidak menyaman saya dan mengheret saya ke mahkamah? Apa salah saya?

 Mengenai pertukaran cuti hujung minggu dari hari Jumaat ke Ahad, ia dibuat selepas Kerajaan Pusat mencadangkan agar cuti hujung minggu di seluruh negara diseragamkan kerana banyak faedahnya dari segi waktu kerja, ekonomi dan hubungan sosial dan kekeluargaan. Saya telah mengambil inisiatif dengan menjalankan kajian tentang faedah dan kesannya termasuk pandangan dari sudut hukum Islam menerusi nasihat daripada Mufti dan pakar agama di Johor. Hasil kajian itu dibentang dan diluluskan oleh Exco Kerajaan Negeri. Kertas Exco itu juga dibawa ke pengetahuan Almarhum Sultan Johor.

 Kerajaan negeri pada waktu itu berpendapat keseragaman hari hujung minggu itu memberi banyak kelebihan kepada rakyat dan kerajaan dari segi hubungan Pusat- Negeri, hubungan perniagaan antara Johor dan Singapura, waktu beristirehat dan bekerja, dan waktu persekolahan di kalangan warga Johor keseluruhannya. Pegawai dan kakitangan awam dan swasta diberi masa untuk menunaikan solat Jumaat seperti yang telah sekian lama dilaksanakan di banyak negeri lain dan ia tidak menjadi masalah serta tidak menyalahi hukum. Buat pertama kali di Johor waktu hujung minggu pertama dan seterusnya saya menyaksikan keluarga beristirehat dan bercuti bersama-sama dalam suasana gembira. Jadi apa masalahnya?

 Mengenai projek JB Waterfront City, ia adalah projek penswastaan yang kosnya ditanggung sepenuhnya oleh pemaju swasta. Projek ini tidak menyebabkan kerajaan negeri menanggung apa-apa laibiliti. Ia merupakan percubaan menggunakan teknologi cerucuk secara terapung yang tidak memberi kesan kepada alam sekitar dan pencemaran Selat Tebrau dan dimajukan oleh syarikat pembinaan tempatan Pilecon. Oleh kerana projek ini berjangka panjang, jika sekiranya ia tidak disiapkan, maka Kerajaan Negeri yang dipimpin oleh orang-orang selepas saya boleh mengambil apa-apa tindakan yang perlu terhadap pemaju yang berkenaan.

 Semua isu ini adalah isu lama yang langsung tiada kaitan dengan apa jua bentuk penipuan, salah guna kuasa atau rasuah seperti yang didakwa. Namun, saya tidak ada masalah untuk menjelaskan kesemuanya kerana saya tahu saya berada di pihak yang benar.

 Sebaliknya, pihak yang kurang senang dengan pendirian Pakatan Harapan Negeri Johor  mengenai isu rasuah yang sedang melanda negeri Johor di bawah pentadbiran kerajaan negeri sekarang telah kehabisan modal. Mereka terpaksa memintal isu-isu lama untuk mengaburi mata rakyat.

 Saya percaya rakyat Johor ingin tahu apa sebenarnya yang berlaku di dalam pentadbiran kerajaan negeri Johor pada waktu ini susulan penangkapan individu-individu berprofil tinggi di negeri Johor yang dikatakan terlibat dalam skandal rasuah bernilai jutaan ringgit. Justeru, saya ingin menasihatkan kepimpinan kerajaan negeri Johor supaya berani tampil ke hadapan untuk menjelaskan kedudukan sebenar perkara ini secara terperinci.

 TAN SRI DATO’ HJ MUHYIDDIN HJ MOHD YASSIN
 Presiden Parti Pribumi Bersatu Malaysia
 Merangkap Pengerusi
 Pakatan Harapan Negeri Johor
 3 Disember 2017.
Ulasan –
Jika sebelum ini wujud ancaman mahu mendedahkan apa yang mereka dakwa sebagai salah laku dan penyelewengan sewaktu Muhyiddin menjadi Menteri Besar Johor, dengan penjelasan beliau ini, silakanlah teruskan hasrat itu.
Soalnya, apakah sama atau hampir sama apa yang mereka dakwa sebagai salah laku dan penyelewengan Muhyiddin itu dengan apa yang dihadapi oleh kepimpinan kerajaan negeri di Johor sekarang atau kedua-duanya sangat jauh berbeza?
Dedah dan teruskanlah hasrat itu jika benar-benar berani.
Sama-sama kita saksikan, siapa yang “kena” akhirnya nanti?
(ShahbudinHusin 03/12/2017)

0

0

votes
Article Rating
Kongsikan artikel ini


PENJAWAT AWAM ATAU BUKAN?

Mengikut laporan media dan berdasarkan syor RCI forex, Tun Mahathir Mohamad dan Anwar Ibrahim akan disiasat oleh pihak polis di bawah Seksyen 409 Kanun Keseksaan iaitu pecah amanah melibatkan kakitangan awam.
Ia berikutan ketika urusniaga forex yang membawa kerugian itu Tun Mahathir adalah Perdana Menteri, manakala Anwar sebagai Timbalan Perdana Menteri merangkap Menteri Kewangan.
Jika sabit kesalahan ia boleh membawa hukuman penjara sehingga 20 tahun, sebatan serta denda yang kadarnya akan ditentukan oleh mahkamah.
Tetapi, dalam kes saman Tun Mahathir terhadap Najib berkaitan 1MDB, mahkamah telah menolaknya dengan alasan seorang Perdana Menteri bukan penjawat awam mengikut pengertian Perlembagaan Persekutuan.
Jika dalam kes forex, Tun Mahathir dan Anwar dipersalahkan kerana kedudukan mereka sebagai Perdana Menteri dan Timbalan Perdana Menteri/Menteri Kewangan adalah penjawat awam, namun dalam isu 1MDB, Najib yang menjadi Perdana Menteri diertikan bukan penjawat awam.
Mana satu yang betul – penjawat awam atau bukan penjawat awam?
(ShahbudinHusin 04/12/2017)

0

0

votes
Article Rating
Kongsikan artikel ini


TUN MAHATHIR PM, DR. WAN AZIZAH TPM ADALAH GANDINGAN TERBAIK UNTUK
SELAMATKAN MALAYSIA

Pakatan Harapan akhirnya memutuskan Tun Mahathir Mohamad dan Dr. Wan Azizah Wan Ismail adalah calon Perdana Menteri dan Timbalan Perdana Menteri sekiranya gabungan itu berjaya mengambil alih pemerintahan negara.
Ketika ini Tun Mahathir adalah Pengerusi Pakatan Harapan, manakala Dr. Wan Azizah pula ialah presiden kepada gabungan empat parti tersebut.
Meskipun PKR dilaporkan masih  menunggu persetujuan Anwar Ibrahim mengenainya sebelum ia kemudian akan disahkan oleh Biro Politiknya, tetapi rasanya tiada masalah bagi Ketua Umum Pakatan Harapan itu untuk menyetujuinya.
Ini kerana dengan Dr. Wan Azizah menjadi calon Timbalan Perdana Menteri, secara simboliknya ialah kedudukan nombor dua itu bakal diisi oleh Anwar Ibrahim sendiri sebaik saja beliau dibebaskan daripada penjara dan diberikan pengampunan Diraja yang membolehkannya bertanding semula dalam pilihanraya.
Kemudian gandingan Tun Mahathir dan Anwar akan kembali menguasai negara dengan agenda  menyelamatkan Malaysia dan memberi kesejahteraan kepada rakyat sebagaimana mereka berdua pernah bergandingan antara 1993-1998 sebelum ini.
Selepas itu, barangkali hanya dalam tempoh setahun atau lebih sedikit dalam mentadbir negara dan memastikan petuang-petualang yang mencuri wang rakyat dihukum dan dipenjara, sudah pastilah Tun Mahathir dengan lapang dada akan menyerahkan jawatan Perdana Menteri kepada Anwar untuk menggantikannya.
Kembalinya gandingan Tun Mahathir dan Anwar inilah yang paling menakutkan Najib sehingga melalui RCI forex yang diwujudkannya itulah, kedua-dua tokoh berkenaan kini berdepan kemungkinan untuk dipenjarakan.
Dilaporkan Tun Mahathir dan Anwar akan disiasat di bawah Seksyen  409 Kanun Keseksaan membabitkan jenayah pecah amanah oleh kakitangan awam yang jika sabit kesalahan boleh dihukum penjara 20 tahun, sebat dan denda yang akan ditentukan oleh mahkamah.
Bagaimanapun, semua rakyat sedar semua itu hanyalah percaturan Najib untuk memberi gambaran buruk terhadap musuh politiknya dan menunjukkan betapa terdesaknya beliau untuk menyelamatkan diri daripada ketakutan terhadap Tun Mahathir dan Anwar.
Hakikatnya, kerugian forex adalah kerugian dalam perniagaan. Ia tidak sama-sekali melibatkan elemen penyamunan, rompakan atau kecurian atau ada wang beribu juta ditemui dalam akaun peribadi sesiapa.
Dalam perniagaan, untung rugi adalah perkara biasa. Jika Perdana Menteri dan Menteri Kewangan boleh dipersalahkan dalam sesuatu kerugian, apakah ia juga bermakna Najib turut boleh didakwa jika ada mana-mana GLC yang mengalami kerugian?
Begitu juga, adakah Menteri Besar boleh didakwa sama kiranya berlaku kerugian anak-anak syarikat kerajaan negeri?
Percaturan Najib mahu mengenakan Tun Mahathir dan Anwar dengan ancaman penyiasatan dan penjara, tidak lebih hanyalah bersifat politik bagi rakyat yang boleh berfikir dan meletakkan otak mereka di tempat yang sewajarnya.
Yang penting, dengan gandingan Tun Mahathir dan Dr. Wan Azizah yang dipersiapkan bakal menggantikan Najib dan Zahid Hamidi selepas PRU 14 akan datang, rakyat tidak lagi sukar membuat pilihan.
Najib, sepertimana orang di Fiji dan Afrika pun banyak tahu mengenai skandal 1MDB yang terkait dengannya, manakala Zahid Hamidi pula tidak kurang hal tidak baiknya, terutama melibatkan kemasukan pekerja asing yang didakwa melibatkan adik-beradik serta pegawai khasnya sendiri, meneruskan hayat mereka memerintah negara ini hanyalah ibarat menempah beban untuk diri sendiri.
Gandingan Tun Mahathir dengan Dr. Wan Azizah dan kemudian bakal diganti dengan Anwar adalah gandingan yang terbaik, bukan saja dalam proses menumbangkan Najib, UMNO dan BN, tetapi juga untuk memulih serta menyelamatkan negara ini.
Tun Mahathir dengan pelbagai rekod kecemerlangan yang tidak perlu diperkatakan dan ketegasannya serta Dr. Wan Azizah yang penuh kesabaran dan ketelitian, mereka inilah yang sangat ditakuti oleh sesiapa juga yang pernah merompak, mencuri dan menyamun harta negara.
(ShahbudinHusin 04/12/2017)

0

0

votes
Article Rating
Kongsikan artikel ini


APA PILIHAN NAJIB DALAM UCAPAN PAU 2017 – SERANG ATAU PUJI TUN MAHATHIR?

Hari ini bermula Perhimpunan Agung UMNO atau PAU 2017. Ia adalah perhimpunan terakhir sebelum PRU 14 mesti diadakan dan boleh jadi perhimpunan kali yang terakhir sebelum kehilangan kuasa.
Untuk tahun depan, sekiranya Pakatan Harapan mengambil alih Putrajaya dan Tun Mahathir Mohamad kembali menjadi Perdana Menteri buat kali kedua, UMNO akan berhimpun dalam keadaan sebagai pembangkang pula.
Sukar membayangkan wajah duka dan mencuka para perwakilannya ketika itu, meskipun lebih rama yang gembira dengannya.
Bagi mengelakkan kehilangan kuasa itu, PAU 2017 ini dianggap amat penting bagi UMNO dan Najib Razak. Ia akan dijadikan sebagai momentum menggegar semangat ahli-ahli UMNO sebelum pergi ke medan pertempuan PRU 14 yang akan menentukan hidup matinya parti assabiyah itu.
Musuh utama dan ketakutan Najib dalam pilihanraya akan datang tidak lain ialah Tun Mahathir. Beliau seolah-olah selalu mengigau dan bermimpi ngeri dikejar oleh bekas Perdana Menteri selama 22 tahun itu, malah RCI forex diwujudkan pun untuk melemah dan mencalarkan wibawa Tun Mahathir.
Sebab itu, dalam banyak ucapan Najib kebelakangan ini, beliau sentiasa mahu menyebut dan menyindir Tun Mahathir serta membandingkan dirinya konon lebih baik daripada Pengerusi Pakatan Harapan tersebut.
Namun demikian, Najib masih agak kesipuan untuk menyebut nama Tun Mahathir secara terus-terang, mungkin kerana didorong rasa ketakutan yang keterlaluan telah menguasai dirinya.
Selalunya beliau hanya menamakan sebagai “orang itu”, “pemimpin yang pernah berkuasa 22 tahun”, “pemimpin lama” dan beberapa ungkapan lain untuk memaksudkan kepada Tun Mahathir itu.
Dalam PAU 2017 ini, yang tentunya ditunggu-tunggu ialah ucapan perasmian Najib pada Khamis depan. Ucapan beliau adalah kunci yang akan membawa ke arah mana hala serta tujuan ahli-ahli UMNO dalam mendepani cabaran Tun Mahathir dalam pilihanraya akan datang.
Apakah Najib sekali lagi akan menyerang, membidas dan menyindir Tun Mahathir?
Apakah juga serangan, bidasan dan sindiran beliau kepada Tun Mahathir akan lebih keras dan bertahap maksima memandangkan PRU 14 yang akan menentukan hidup mati hayat politiknya tinggal beberapa bulan saja lagi?
Atau mungkinkah Najib akan berubah nada lembut meraih simpati agar beliau terus dikekalkan kuasa, meskipun dirinya berselirat dengan pelbagai isu dan masalah yang membebankan negara dan menyusahkan rakyat?
Jika diikut pandangan “punahsihat-punahsihat” dalam UMNO seperti Annuar Musa, Salleh Said Keruak, Rahman Dahlan, Nazri Aziz, Dr. Puad Zarkhasi dan lain-lain, sudah tentu mereka akan bersetuju perlunya serangan yang lebih keras dilakukan kepada Tun Mahathir.
Oleh kerana mereka itu telah sekian lama membelasah Tun Mahathir, maka sekiranya ucapan Najib dan intipati pembahas dalam PAU 2017 juga lebih menjurus ke arah itu, ia tentunya suatu kejayaan kepada kelantangan mereka selama ini.
Tetapi, bekas penasihat Najib yang pernah terlibat dalam kes pembunuhan Altantuya, Abdul Razak Baginda ada pandangan yang berbeza. Beliau menggesa agar perhimpunan kali ini dijadikan medan mengiktiraf sumbangan Tun Mahathir kepada negara.
Kata beliau, Tun Mahathir telah membangunkan Malaysia dan meletakkan nama negara di peta dunia dan adalah baik untuk melihat UMNO mengakui hakikat itu, sambil menasihatinya untuk terus memainkan peranan sebagai negarawan yang dihormati.
Terdapat juga pandangan lain, terutama daripada orang-orang lama dalam UMNO yang merasakan tindakan menyerang Tun Mahathir akan lebih merugikan Najib kerana ia akan menyebabkan rasa simpati rakyat terhadap bekas Perdana Menteri itu dan Pakatan Harapan yang diterajuinya.
Hujah mereka ialah jasa dan sumbangan Tun Mahathir terlalu besar untuk beliau dihina, diperlekeh dan diketepikan oleh UMNO yang ada sekarang yang pada asasnya adalah ditubuhkan olehnya juga.
Kata mereka, lagi Tun Mahathir dihina, diperlekeh dan digelar dengan macam-macam gelaran, yang seronok dan bertepuknya hanyalah perwakilan UMNO, tapi ahli bawahan serta rakyat biasa akan terhiris hati mereka.
Yang mana satu pilihan Najib agaknya?
(ShahbudinHusin 05/12/2017)

0

0

votes
Article Rating
Kongsikan artikel ini


HADIAH PALING BERHARGA TRUMP KEPADA NAJIB SEMPENA PAU 2017

Najib Razak selalu berbangga  dapat berbaik dan bertemu dengan Presiden Amerika Syarikat, Donald Trump. Malah, sebaik berjaya menduduki Rumah Putih, beliau lantas mendakwa Trump adalah rakan lamanya dan pernah bermain golf bersama beberapa tahun sebelum ini.
Sebab itu, dalam kunjungan pertama Najib bertemu rakan lamanya itu, selain membeli beberapa pesawat Boeing, beliau juga berjanji untuk membantu mengukuhkan ekonomi Amerika melalui pelbagai pelaburan dalam bidang infrastruktur dengan menggunakan dana KWSP.
Dalam hati Najib, dengan apa yang dilakukannya itu, tentulah beliau mengharapkan sekurang-kurangnya ada balasan khabar gembira berhubung saman dan penyiasatan jenayah DOJ berkaitan 1MDB yang melibatkan Jho Low dan anak tirinya, Riza Aziz
Tetapi, lain yang diharap, lain pula yang menjelma.
Serentak dengan Perhimpunan Agung UMNO atau PAU 2017, Trump sebaliknya menghadiahkan khabar duka dan tidak disangka-sangka buat Najib.
Di sebalik semua jentera propaganda UMNO tetap berkeras mengatakan tiada wang yang hilang dalam skandal 1MDB dan hanya rekaan Pakatan Harapan, Peguam Negara Amerika Syarikat yang baru, Jeff Sessions menegaskan, kleptokrasi berkaitan syarikat pelaburan yang ditubuhkan Najib itu adalah yang paling teruk sekali.
Berucap di sebuah forum global anjuran Bank Dunia di Washington, Jeff Sessions yang diketahui merupakan orang pilihan dan kepercayaan Trump menegaskan, hampir separuh daripada AS$3.5 bilion kutipan rasuah yang berjaya dirampas oleh kerajaan Amerika Syarikat adalah datangnya daripada saman sivil berkaitan 1MDB.
Separuh daripada AS$3.5 bilion itu bermakna jumlah yang berjaya dirampas berkaitan 1MDB adalah sebanyak AS$1.75 bilion atau kira-kira RM7,000 juta.
Itu baru yang berjaya dirampas, belum lagi yang dihabiskan untuk berbelanja dan enjoy di sana-sini.
Dan kata Jeff Sessions lagi, tindakan itu berjaya dilakukan hanya melalui satu tindakan penguatkuasaan.
Hari ini DOJ sedang berusaha untuk memberi keadilan kepada mangsa-mangsa skim tersebut, tegas beliau seterusnya.
Terdedahnya perkara ini menjelang PAU 2017 tentulah menjadikan ia secara tidak langsung merupakan hadiah paling berharga daripada Trump, seorang rakan lama kepada Najib yang kini menjadikan Malaysia bertukar daripada demokrasi kepada kleptokrasi.
Tindakan Amerika Syarikat itu juga dengan sendirinya mengesahkan memang wujud kehilangan wang yang amat besar jumlahnya daripada 1MDB.
Jika tidak, harta bunian manakah yang berjaya dirampas oleh Amerika itu?
Dalam hal ini, apakah perwakilan UMNO tidak mahu membahaskannya dalam PAU 2017 atau mengucapkan terima kasih kepada Trump atas pemberian hadiah berharga kepada Najib itu?
Masihkah mereka mahu berilusi bersama dengan Abdul Rahman Dahlan yang menyifatkan tindakan di Amerika Syarikat itu tiada kaitan sama sekali dengan Najib?
Najib sebagai Perdana Menteri, Menteri Kewangan dan Pengerusi Lembaga Penasihat 1MDB, manakala Jho Low adalah rakannya, Riza Aziz pula anak tirinya, wang tunai serta hadiah barang kemas juga dikesan oleh DOJ bersumberkan dana yang diselewengkan itu, siapakah  yang mereka mahu tipu dengan terus-menerus mendakwa ia tiada kaitan dengan Najib sendiri?
(ShahbudinHusin 05/12/2017).

0

0

votes
Article Rating
Kongsikan artikel ini


APA KAU MEREPEK NI, KJ!!!

Dalam ucapan dasar Perhimpunan Agung Pergerakan Pemuda UMNO, ketuanya Khairy Jamaluddin yang dulunya adalah “budak nakal” Geng Tingkat 4 ketika era kepimpinan bapa mertuanya, Tun Abdullah Badawi,  tidak melepaskan peluang untuk menyerang Pengerusi Pakatan Harapan, Tun Mahathir Mohamad.
Mahu tidak mahu,  serangan KJ ini adalah dendam yang mewakili bapa mertuanya kerana tersingkir daripada kerusi empuk Perdana Menteri akibat tekanan Tun Mahathir pada 2009 dahulu.
Terdapat tiga isu yang dilontarkan beliau dalam ucapannya yang meskipun mendapat perhatian daripada perwakilan yang mendengarnya, tetapi sebenarnya menyerlahkan kedangkalannya tentang hakikat sebenar.
Lantaran itu, tiga isu yang disentuhnya itu bukan saja dianggap merepek, malah secara tidak langsung menyerlahkan hakikat ia hanyalah dilantunkan untuk membodek dan menggembirakan hati Najib Razak semata-mata.
Sedihnya dengan watak pemimpin muda yang bercita-cita mahu menjadi Perdana Menteri ini.
Pertama, KJ menghuraikan sebab mengapa pemimpin-pemimpin UMNO yang kini lantang menyerang Tun Mahathir tidak berbuat demikian ketika bekas Perdana Menteri itu berkuasa dahulu.
Kata beliau, ia adalah kerana ketika kepimpinan Tun Mahathir dahulu wujudnya budaya ketakutan dalam parti,  kerajaan dan juga negara berikutan cara pemerintahan yang bersifat kuku besi.
Dulu tiada kebebasan bersuara, baik di luar mahupun di dalam parti. Suratkhabar yang kritikal ditutup, pengkritik dicekup dan dihumban ke dalam penjara seperti dalam Ops Lalang, ujar beliau.
Wahal KJ “sibudak nakal”, jika benar Tun Mahathir bersifat kuku besi dalam pemerintahannya, tidakkah beliau sedar bahawa bapa mertuanya, Tun Abdullah Badawi pernah bersama Team B untuk menentang bekas Perdana Menteri itu, tetapi kemudian dibawa masuk menjadi menteri dan seterusnya dilantik sebagai Perdana Menteri?
Bagaimanakah seorang yang bersifat kuku besi boleh melantik musuhnya sendiri untuk menjadi penggantinya?
Malah, kerana sifat “kuku besi” Tun Mahathir yang melantik musuhnya sendiri sebagai Perdana Menteri itulah KJ akhirnya dapat mengetuai Geng Tingkat 4 dan seterusnya menjadi menantu kepada Tun Abdullah Badawi.
Jika tidak kerana Tun Mahathir yang “berkuku besi” itu, di mana dan bekerja sebagai apakah KJ agaknya sekarang ini?
Tidakkah ini bermakna KJ seharusnya berterima kasih dengan pemerintahan “kuku besi” Tun Mahathir?
Kedua, KJ seterusnya  meminta ahli UMNO dan rakyat membuang nostalgia dongeng terhadap Tun Mahathir sehingga mereka percaya pembangunan negara jauh lebih baik di zamannya berbanding era Najib Razak.
Kata beliau, fokus pembangunan Tun Mahathir hanyalah memfokus kepada Lembah Kelang semata-mata, bukannya ke seluruh negara.
Kesian pun ada dengan KJ “sibudak nakal”  ini kerana  beliau nampaknya lupa tentang Lebuhraya tentang Utara-Selatan yang merentas Johor hingga ke Kedah yang secara tidak langsung menyebabkan persekitaran laluannya di seluruh negara membangun dengan pantas?
Tidakkah semua itu merangsang pembangunan ke seluruh negara?
Selain itu, disebabkan banyak pembangunan lain yang nyata berfaedah untuk masa depan negara seperti KLCC, KLIA, Putrajaya, Litar Sepang dan lain-lain yang dibina atas idea Tun Mahathir, meminta rakyat membuang nostalgia bekas Perdana Menteri itu tidaklah semudah yang disangka.
Ini kerana, ia bukanlah nostalgia dongeng sebagaimana tanggapan KJ, sebaliknya sesuatu yang nyata dan dapat dinikmati oleh rakyat jelata, kecualilah jika Pemuda UMNO berani mencadangkan agar semua bangunan itu dirobohkan serta-merta.
Lagi pula, nostalgia terhadap Tun Mahathir itu tidak pun jauh bezanya dengan karenah KJ sendiri sewaktu mengetuai Geng Tingkat 4 yang menguasai Perdana Menteri ketika itu sehingga menjadi percakapan ramai dan akhirnya UMNO dan BN dihukum dengan pertama kalinya hilang majoriti dua pertiga di Parlimen pada pilihanraya 2008.
Apa yang berlaku kepada UMNO hari ini sebenarnya adalah tinggalan akibat tangan-tangan rakus Geng Tingkat 4 yang diketuai KJ dalam menguasai kepimpinan bapa mertuanya sehingga ramai yang beranggapan jika beliau tidak hadir dalam hidup keluarga Tun Abdullah, UMNO mungkin masih baik-baik saja sehingga sekarang ini.
Adakah seluruh ahli UMNO mampu membuang nostalgia mengenai peranan beliau sewaktu mengetuai Geng Tingkat 4 itu?
Bagi majoriti ahli UMNO dan rakyat, sebagaimana mereka sukar membuang nostalgia tentang Tun Mahathir, lebih sukar sebenarnya melupakan nostalgia dan pelbagai karenah Geng Tingkat 4 dahulu.
Ketiga, KJ juga mencabar Tun Mahathir membuktikan kemampuannya bersama Pakatan Harapan untuk memenangi PRU 14 akan datang dengan kemenangan majoriti dua pertiga.
Aduyai…kelakarnya cabaran ini!!
Yang perlu KJ cabar untuk menang dengan majoriti dua pertiga dalam pilihanraya akan datang ialah Najib, bukannya Tun Mahathir.
Bukankah Najib menguasai segala jentera kerajaan, ramai pengampu dan pembodek di kelilingnya serta mempunyai wang berbilion-bilion dalam akaun peribadinya?
Apakah Najib begitu lekeh dengan segala kelebihan itu tetapi masih tak mampu mencapai kemenangan dengan majoriti dua pertiga?
Bagi Tun Mahathir, beliau sebenarnya tidak perlu menang dengan majoriti dua pertiga, sebaliknya sudah memadai dengan majoriti satu kerusi sekalipun asalkan Najib, UMNO dan BN dapat ditumbangkan.
Untuk apa mengejar kemenangan dua pertiga, sedangkan dengan kelebihan satu kerusi saja pun sebuah kerajaan kleptorasi sudah tersungkur kerananya?
Lagi pula, ketika memimpin UMNO dahulu, Tun Mahathir sudah terlalu biasa dengan kemenangan majoriti dua pertiga. Hanya Najib yang belum pernah merasainya.
Dalam pada itu, apakah dengan mencabar Tun Mahathir mencapai kemenangan dua pertiga itu, ia secara tersiratnya menunjukkan KJ memang yakin Pakatan Harapan akan menang dalam PRU 14 akan datang, cuma majoritinya saja yang menjadi persoalan?
Begitukah maksudnya  wahal KJ “sibudak nakal”?
(ShahbudinHusin 06/12/2017)

0

0

votes
Article Rating
Kongsikan artikel ini


MUSUH SEBENAR UMNO ADALAH NAJIB, BUKAN TUN MAHATHIR

UMNO terlihat benar-benar terdesak untuk menang dalam PRU 14 akan datang sehingga buat julung kalinya Perhimpunan Agung UMNO 2017 dijadikan pentas untuk menayangkan poster dan karikatur mengecam pemimpin-pemimpin Pakatan Harapan.
Dengan keadaan itu, sudah tentu intipati perasmian PAU 2017 oleh Najib Razak dan ucapan pembahas-pembahas turut melorong ke arah yang sama.
Tun Mahathir Mohamah yang menjadi Pengerusi Pakatan Harapan telah dijadikan sasaran utama kecaman, selain DAP, Lim Kit Siang, Anwar Ibrahim, Dr. Wan Azizah Wan Ismail, Azmin Ali, Lim Guan Eng, Muhyiddin Yassin dan lain-lainnya.
Menayangkan poster dan karikatur mengecam pemimpin-pemimpin pembangkang menjelang pilihanraya tidak pernah dilakukan dalam mana-mana PAU sebelum ini dan tindakan itu benar-benar memperlihatkan sikap keterdesakan untuk menonjolkan diri sendiri yang penuh dengan kekotoran dan skandal.
Hakikatnya, yang hadir dalam PAU, baik perwakilan atau pemerhati, semuanya adalah ahli dan penyokong UMNO belaka. Mereka ini sudah tentu akan mengundi BN, tambah lagi jika kedatangan mereka ke PWTC ditaja oleh UMNO dan diberikan sedikit duit poket untuk berbelanja.
Jadi, untuk apa ditayangkan poster dan karikatur yang mengecam Tun Mahathir, Anwar, Dr. Wan Azizah, Muhyiddin dan Lim Kit Siang kepada ahli dan penyokong UMNO yang memang sah akan mengundi BN?
Apakah UMNO masih meragui mereka atau kekotoran dan skandal yang melingkari Najib membuatkan keraguan itu sentiasa menimbulkan ketakutan undi mereka juga boleh beralih pada bila-bila masa?
Yang menentukan menang atau kalahnya BN ialah pengundi atas pagar dan tidak berdaftar dengan mana-mana parti. Ahli UMNO cuma 3.5 juta, tetapi jumlah pengundi yang tidak menyertai mana-mana parti lebih besar daripada itu.
Pada PRU 13 lalu, jumlah pengundi berdaftar melebihi 13 juta orang dan untuk PRU 14 akan datang pula, jumlahnya mungkin menghampiri 20 juta daripada 31 juta keseluruhan rakyat Malaysia.
Ditolak 3.5 juta ahli UMNO dan sekitar 2 juta lagi mungkin menganggotai lain-lain parti, bermakna daripada anggaran 20 juta pengundi berdaftar, ada seramai 12 atau 13 juta yang selebihnya adalah mereka yang berkecuali dan tidak terikat kepada mana-mana parti.
Jika 70 peratus daripada pengundi atas pagar itu tidak menyukai UMNO dan menolak Najib kerana benci dan tidak mahu bersubahat dengan kekotoran serta skandal yang ada pada dirinya, bolehkah BN menang pilihanraya akan datang?
Kenapa dalam pilihanraya-pilihanraya sebelum ini, meskipun berlaku pelbagai kemelut dan perpecahan di kalangan orang Melayu, UMNO masih mampu mengemudi BN menuju kejayaan?
Mengapa kali ini, di bawah pimpinan Najib, UMNO masih terkapai-kapai mencari rentak kemenangan sehingga ruang PAU dijadikan pentas macam kempen pilihanraya?
Sempena PAU 2017 yang merupakan perhimpunan terakhir sebelum PRU 14 dan kemungkinan besar juga yang terakhir ketika UMNO masih memegang kuasa, parti itu harus menyedari musuh sebenar mereka bukanlah Tun Mahathir, Lim Kit Siang, Anwar, DAP dan Pakatan Harapan.
Musuh sebenar UMNO ialah Najib sendiri yang meletakkan dirinya sebagai Presiden UMNO dan Perdana Menteri Malaysia pertama terpalit dalam skandal kewangan  terbesar, bukan saja dalam negara, malahan juga di peringkat dunia.
Jika kita berbangga dengan Lee Chong Wei merangkul kejuaraan badminton dunia atau Azizulhasni Awang menjuarai kejohanan lumba basikal dunia, kehebatan Najib dinobatkan dengan skandal 1MDB dan kemasukan wang RM2,600 juta dalam akaun peribadi yang dianggap terbesar pernah berlaku di peringkat dunia, itulah yang sebenarnya memalukan UMNO dan menghakis sokongan rakyat terhadap BN.
Menyokong untuk mengekalkan lagi UMNO serta BN bukan saja seperti merestui apa yang dilakukan Najib selama ini, bahkan bagai memberi lesen tambahan untuk beliau terus mencipta skandal dan rekod lain yang lebih buruk selepas ini.
Relakah kita sebagai rakyat yang merdeka diperlakukan sebegitu rupa?
Dan akhirnya, cuba bayangkan jika Perdana Menteri kita bukan Najib atau jika ianya Najib, tetapi tidak terpalit dengan semua skandal yang menjuarai dunia, tidak menubuhkan 1MDB dan tidak berkawan dengan Jho Low, apakah seperti ini juga nazaknya UMNO menghadapi pilihanraya?
(ShahbudinHusin 06/12/2017)

0

0

votes
Article Rating
Kongsikan artikel ini


KEH, KEH, KEH….INI IDEA TIGA SUKU ATAU APA?

Konglomerat media yang berada di bawah naungan Perdana Menteri, Media Prima Berhad dilapor menawarkan cuti rehat sementara tanpa gaji kepada kakitangannya bagi mengurangkan tekanan kewangan syarikat.
Tawaran ini adalah langkah susulan selepas skim pemisahan sukarela atau VSS diperkenalkan sebelum ini kepada kakitangannya yang berumur 50 tahun ke atas bagi mengurangkan kos operasi.
Dalam tawaran bagi tujuan mengurangkan tekanan kewangan syarikat itu, kakitangan diberikan dua pilihan sukarela – cuti antara enam bulan hingga setahun tanpa gaji atau bekerja setengah bulan dengan separuh gaji.
Antara saluran televisyen yang berada di bawah Media Prima ialah TV3, manakala akhbar pula adalah New Straits Times dan Berita Harian.
TV3 khususnya adalah saluran televisyen yang terkenal dengan laporan berat sebelah, separuh masak dan bersifat adu-domba, terutama yang melibatkan Tun Mahathir Mohamad, Bersatu dan Pakatan Harapan.
Lantaran itu, TV3 sejak kebelakangan ini lebih kerap disebut sebagai TV3/4, khususnya oleh penggiat media sosial yang pro perubahan.
Tetapi, kenapa begitu nazak sekali Media Prima sekarang ini sampai terpaksa membuat tawaran sedemikian rupa?
Bukankah ini secara tidak langsung menandakan ekonomi negara di bawah kepimpinan Najib Razak memang benar-benar tidak  sihat?
Jika Media Prima pun terkesan dengan kedudukan ekonomi semasa, kenapa harus ada yang marah-marah bila artis seperti Sheila Majid meluahkan perkara yang sama?
Dalam pada itu, kedua-dua tawaran tersebut juga terlihat ganjil dan seperti menganiaya kakitangan Media Prima sendiri.
Jika mereka cuti selama beberapa bulan misalnya, apa yang mahu mereka lakukan dalam tempoh itu dan bagaimana dengan sumber pendapatan untuk membiayai tanggungan keluarga?
Khusus bagi tawaran bekerja hanya setengah bulan dan setengah bulan lagi cuti serta diberi hanya separuh gaji pula, ini lebih lagi menganiaya sebenarnya.
Apakah kakitangan yang terbabit boleh membuat bayaran rumah, kereta dan lain-lain bil dalam kadar setengah juga dalam tempoh mereka hanya menerima setengah bulan gaji itu?
Siapakah punya idea di sebalik tawaran pelik dan tidak munasabah ini serta pernahkah ia dilakukan oleh mana-mana syarikat lain di dunia ini?
Ini idea di luar kotak atau cadangan yang lebih bersifat tiga suku?
Akhir sekali, apakah Najib yang diketahui dalam akaun peribadinya ada wang berbilion-bilion tidak pernah membantu Media Prima mengukuhkan kedudukan kewangannya, sebagaimana tawaran bantuan dalam mengukuhkan ekomoni kepada Amerika,  sedangkan wajahnya hampir setiap malam terpampang di media-media kelolaan Media Prima?
(ShahbudinHusin 07/12/2017)

0

0

votes
Article Rating
Kongsikan artikel ini


UCAPAN PERASMIAN NAJIB LANGSUNG TIDAK MENARIK, MAAF TIADA ULASAN UNTUK
TAHUN INI

 Saya memang melapangkan diri sejak pagi tadi untuk mendengar ucapan perasmian Perhimpunan Agung UMNO atau PAU 2017 oleh Najib Razak bagi tujuan membuat sedikit ulasan atau kritikan mengenainya di blog ini.

 Lebih membuatkan saya rasa teruja adalah kerana perhimpunan tahun ini merupakan yang terakhir sebelum pilihanraya umum diadakan dan mungkin juga yang terakhir sebelum parti itu kehilangan kuasanya.

 Atas sebab itu, saya merasakan tentulah ada perkara-perkara menarik yang akan disampaikan Najib atau mungkin pula terselit beberapa pengumuman yang boleh menggetarkan jiwa dan  membuatkan Pakatan Harapan jadi duka lara.
Atau barangkali juga Najib akan menitipkan pesan serta wasiat lantaran kuasa UMNO bakal berakhir di tangannya.

 Tetapi, beberapa minit selepas mendengar Najib berucap dengan nada suaranya yang dibuat-buat, kerap meneran dan selalu menjerit, saya jadi loya dan hilang selera untuk menontonnya sehingga habis.

 Saya takut jika saya menontonnya hingga habis, saya pula yang akan pengsan pada akhirnya.

 Lalu, saya memutuskan untuk keluar atas urusan lain dan biarlah saya membaca teks ucapannya saja para sebelah petang bagi tujuan menulis ulasan tersebut.

 Malangnya, setelah selesai membacanya, saya dapati tiada apa-apa yang menarik dalam ucapan Najib kali ini. Isinya kosong, penuh dengan perkara-perkara biasa dan hanya ulangan benda-benda lama.

 Serangannya kepada Tun Mahathir Mohamad, Anwar Ibrahim dan DAP langsung tidak memberikan kesan dan tiada yang baharu, apalagi untuk mampu menyentuh jiwa sesiapa yang mendengarnya.

 Saya kemudian meneliti beberapa portal atas talian dan turut mendapati tiada apa-apa yang menarik yang telah dijadikan berita besar dan boleh menjadi bahan tulisan saya.

 Lantaran itu, buat pertama kalinya sejak wujudnya blog ini, saya memilih untuk tidak mengulas intipati ucapan Najib di PAU tahun ini kerana tiada apa-apa yang menarik dalam isi ucapannya yang boleh diulas dan dihidangkan kepada pembaca blog ini.

 Saya pun kecewa juga sebenarnya dengan prestasi Najib ini. Beliau ternyata amat berbeza dan jauh jaraknya dengan Tun Mahathir yang ucapan perasmiannya dalam Perhimpunan Agung UMNO dahulu sentiasa menjadi penantian dan perhatian, bukan saja oleh ahli-ahli UMNO, tetapi juga seluruh rakyat Malaysia.

 Apa sudah jadi dengan Najib dan kenapa begini teruk isi ucapannya?

 Beliau seperti sudah kehabisan idea dan kehilangan rentak dalam hidupnya. Sepatutnya, inilah peluang untuk beliau melontarkan sesuatu yang berbeza serta boleh memberi kesan yang tidak dilupakan oleh sesiapa yang mendengarnya.

 Apakah ini tanda-tanda beliau akan kehilangan kuasa dan kecundang dalam pilihanraya akan datang nanti?

 Dan mungkinkah ini juga isyarat yang semakin jelas bahawa kita pun sebagai rakyat harus sama-sama lebih sepakat untuk menolak dan tidak berperdana-menterikan beliau lagi?
(ShahbudinHusin 07/12/2017).

0

0

votes
Article Rating
Kongsikan artikel ini


UMNO ERA NAJIB SEMAKIN KUKU BESI, ARTIS PUN ADA HAK BERBEZA PENDAPAT

Di ketika ramai yang mengatakan UMNO dan kerajaan sekarang semakin terbuka serta sedia mendengar suara siapa saja, berbeza dengan era kepimpinan Tun Mahathir Mohamad yang didakwa tertutup dan bersifat kuku besi, rentetan yang berlaku di ambang Najib Razak menuju kekalahan ini semakin menyerlahkan hakikat yang berbeza.
Bukan saja menegur, mengkritik dan bertanya soalan mengenai 1MDB dianggap suatu dosa besar dan kesalahan berat sehingga ramai yang dipecat, dibuang kerja serta dipenjara yang nama-nama mereka tidak perlu diperkatakan lagi, malah memberi pendapat yang berbeza dan berpaksikan kebenaran juga dilarang sama-sekali.
Sebelum ini, bekas Menteri Kewangan Kedua, Nor Mohamed Yakcop telah diminta berhenti sebagai Timbalan Pengerusi Khazanah Nasional Berhad, cabang pelaburan utama kerajaan, hanya kerana beliau bercakap benar dan meletakkan beban kesalahan kepada dirinya sendiri dalam keterangan kepada RCI forex yang seluruh dunia tahu kewujudan siasatan itu hanyalah untuk memburukkan nama Tun Mahathir.
Kesediaan beliau mengakui kesalahan itu dianggap suatu dosa besar dan bertentangan dengan kehendak pemerintah yang saban hari mengaku bersikap terbuka, lalu akhirnya diminta mengundurkan diri daripada jawatan yang dipegangnya.
Terbaru, artis ternama Sheila Majid juga menerima nasib yang sama. Hanya kerana pandangannya yang berbeza dengan pemerintah, pelbagai kecaman telah ditujukan kepadanya.
Tindakan beliau bersuara yang berbeza dengan kerajaan dianggap suatu kesalahan besar sehingga pemimpin-pemimpin UMNO dan kerajaan, termasuk “pengangkat beg” Rosmah Mansor turut menghentam beliau.
Golongan artis, sama seperti rakyat biasa yang lain yang turut membayar cukai GST dan menerima pelbagai kesan lain akibat kegagalan kerajaan memberi keselesaan, sebenarnya turut berhak bersuara dan menyatakan pendapat mereka.
Apakah golongan artis hanya wajib akur dan wala’ kepada kerajaan sepanjang masa, manakala suara mereka yang berbeza akan dianggap suatu dosa besar kepada negara?
Lagi pula, jika dilihat apa yang diluahkan oleh Sheila, tiada apa yang salahnya daripada apa yang disuarakannya itu. Beliau hanya meluahkan tentang harga makanan yang mahal, nilai ringgit lemah, kos sara hidup tinggi, ketiadaan peluang pekerjaan serta mahu kerajaan mengembalikan negara ke landasan yang sebenar?
Selebihnya beliau menyuarakan tentang suara rakyat yang mengeluh letih serta marah kerana diperah untuk menanggung hutang yang tidak mereka lakukan.
Di mana salahnya apa yang ditulis oleh Sheila dalam laman makro Twitternya itu?
Bukankah apa yang ditulisnya itu adalah pandangan biasa rakyat Malaysia yang boleh didengar di mana-mana sekarang ini?
Kenapa Annuar Musa perlu membidas tulisan Shelia itu dengan mengatakan hal-hal yang dibangkitkan itu adalah berkaitan ekonomi dan bukan bidang penyanyi itu?
Apakah artis semestinya hanya menyanyi, berlakon dan selebihnya berdiam diri saja?
Apakah hanya yang berkelulusan ekonomi saja boleh membangkitkan soal derita rakyat serta perekonomian negara  dan mereka yang bukan daripada bidang tersebut tidak boleh bercakap langsung mengenainya?
“Pengangkat beg” Rosmah yang diketahui umum lebih banyak membebel mengenai politik berbanding menjaga beg-beg tuannya pula membangkitkan soal tekanan hidup yang dialami rakyat dengan harga tiket konsert Sheila sendiri yang berharga RM888 tetapi habis dijual.
Selain itu, “pengangkat beg”  tersebut juga menyifatkan Shela telah menjadi alat propaganda pembangkang berikutan kritikannya itu.
Kenapa suara artis yang berbeza dengan mudah dianggap sebagai alat propaganda pembangkang?
Mengapa tidak boleh suara mereka didengar, diambil peduli dan seterusnya diambil tindakan-tindakan tertentu untuk mengatasinya?
Jika begitu, di mana hak golongan artis sebagai rakyat untuk bebas bersuara sebagaimana yang dijamin oleh Perlembagaan?
Membandingkan kritikan Sheila dengan harga tiket konsertnya yang habis dijual juga adalah perbandingan yang tidak kena sama sekali. Sheila bercakap tentang rintihan dan keluhan rakyat yang menderita dan tidak bermakna seluruh rakyat tiada kemampuan sama sekali untuk berhibur, bercuti dan membeli tiket konsert.
Lagi pula, kelompok yang membeli tiket untuk konsertnya hanya sejumlah kecil rakyat Malaysia saja, mungkin antara 5,000 hingga 10,000 jumlahnya, sedangkan Sheila memperkatakan tentang keadaan rakyat terbanyak berdasarkan apa yang didengar dan diketahuinya.
Kenapa  UMNO dan kerajaan asyik membidas dan menghentam saja kenyataan Sheila itu?
Kenapa tidak dijawab dengan fakta dan huraian yang lebih bertamadun segala kritikan Sheila itu?
Kalau makan duit rakyat dipanggil kleptokrasi, tetapi bersuara apa pun sudah dilarang sama sekali, termasuk kepada artis untuk menyuarakan rasa hati,  apalagi kalau ianya bukan disebut kuku besi?
(ShahbudinHusin 07/12/2017)

0

0

votes
Article Rating
Kongsikan artikel ini


APA LOGIKNYA HISHAMMUDDIN JUGA DIBERI MENANG PERCUMA DALAM PEMILIHAN
UMNO TAHUN DEPAN?

Perhimpunan Agung UMNO semalam menerima usul agar jawatan Presiden dan Timbalan Presiden tidak dipertandingan dalam pemilihan tahun depan.
Ia bermakna, Najib Razak dan Ahmad Zahid Hamidi akan mengisi kedua-dua jawatan tersebut serta akan terus menjadi Perdana Menteri dan Timbalan Perdana Menteri sekiranya UMNO kekal lagi berkuasa selepas PRU 14 nanti.
Zahid Hamidi sekarang adalah Naib Presiden UMNO yang menjalankan tugas-tugas Timbalan Presiden berikutan pemecatan Muhyiddin Yassin bagi jawatan tersebut kerana kritikannya berhubung skandal 1MDB.
Seorang lagi Naib Presiden UMNO, Hishamuddin Hussein pula diputuskan agar terus dikekalkan mengisi salah satu jawatan itu.
Ia secara tidak langsung bermaka, meskipun jawatan Naib Presiden UMNO mempunyai tiga kekosongan, tetapi hanya dua saja yang akan dipertandingkan dalam pemilihan tahun depan.
Hishammuddin, sepupu Najib, dengan sendirinya telah diberi kemenangan percuma bagi jawatan Naib Presiden UMNO dalam pemilihan tahun depan bersama menangnya Najib sebagai Presiden dan Zahid Hamidi sebagai Timbalan Presiden.
Ini adalah suatu sejarah baru dalam UMNO di mana hanya dua jawatan Naib Presiden UMNO dipertandingkan dan ia tidak pernah berlaku berlaku sebelum ini.
Zahid Hamidi dalam sidang media bersama Hishammuddin petang tadi menjelaskan,  “Semalam kami telah mengambil ketetapan bahawa jawatan Naib Presiden UMNO – biarpun disandang oleh tiga orang tetapi oleh kerana seorang sahaja penyandang tunggal maka kami menerima bahawa seolah-olah jawatan Naib Presiden kanan ini harus diberikan kepada Hishammuddin.
“Ini adalah satu kaedah di mana kami memikirkan bahawa fokus kita harus kepada PRU 14 dan tidak ada gerak kerja dalam parti bagi menghadapi pemilihan tahun hadapan.
“Ertinya ketiga-tiga pemimpin utama dalam UMNO sekarang akan meneruskan tanggungjawab mereka yang telah diberikan kepercayaan sebulat suara oleh para perwakilan,” kata Zahid Hamidi lagi.
Untungnya jadi sepupu Perdana Menteri, walaupun Hishammudin dalam pemilihan yang lalu hanya dapat nombor tiga, bahkan kalah dari segi undi popular kepada Mukhriz Mahathir, tetapi dalam pemilihan tahun depan beliau terus dilonjakkan menjadi Naib Presiden UMNO paling kanan atau menduduki tempat pertama tanpa susah-susah berkempen dan menyertai pertandingan.
Kenapa tidak dibiarkan saja Hishammuddin bertanding semula bersama calon-calon lain bagi mengisi jawatan Naib Presiden UMNO itu?
Apa perlunya beliau diberikan kemenangan percuma bersama dengan tiadanya pertandingan bagi jawatan Presiden dan Timbalan Presiden UMNO?
Adakah Najib takut sepupunya itu kecundang dalam pemilihan tahun depan atau dapat nombor ketiga sekali lagi dan akan merencatkan usahanya untuk meletakkan Hishammuddin sebagai penggantinya?
Inikah jenis demokrasi dalam UMNO di era kepimpinan Najib?
Atau ini yang dinamakan ciri-citi kuku besi ala kleptokrasi?
(ShahbudinHusin 08/12/2017)

0

0

votes
Article Rating
Kongsikan artikel ini


DEMI ISLAM DAN PALESTIN, SEDIAKAH NAJIB BATALKAN PEMBELIAN BOEING SERTA
TARIK BALIK BANTUAN KUKUHKAN EKONOMI AMERIKA?

Meskipun Najib Razak dalam ucapan perasmiannya di Perhimpunan Agung UMNO semalam menolak perisytiharan Baitulmaqdis sebagai ibu negara Israel sebagaimana yang diumumkan oleh Presiden Amerika Syarikat, Donald Trump, langkah itu sebenarnya langsung tidak memadai.
Juga tidak memadai ialah dengan sekadar menghantar nota bantahan ke Kedutaan Amerika oleh Pergerakan Pemuda UMNO yang diberitahu oleh Khairy Jamaluddin direstui sepenuhnya oleh Najib.
Turut tidak memadai ialah pengumuman Ahmad Zahid Hamidi bahawa UMNO akan turut menghantar wakil daripada kalangan anggotanya yang tidak terlibat dalam PAU 2017 untuk menyertai demostrasi anjuran Pas di Kedutaan Amerika selepas solat Jumaat, hari ini.
Semua tindakan UMNO dan kerajaan itu terlalu kecil dan minima berbanding pengumuman Trump mengumumkan Baitulmaqdis sebagai ibu negara Israel yang tentunya mengguris hati umat Islam di seluruh dunia.
Apa yang Najib, UMNO dan kerajaan harus lakukan ialah menggerakkan suatu demonstrasi besar-besaran di Kedutaan Amerika dan seterusnya membakar patung Trump sebagai tanda bantahan yang serius terhadap pengumuman berkaitan Baitulmaqdis itu.
Kalau patung orang lain boleh dibakar oleh UMNO dalam isu lain yang tidak menyentuh maruah agama Islam, apakah perbuatan Trump itu lebih kecil, remeh dan dianggap tidak penting?
Jika ianya benar-benar perkara besar, malah Najib sendiri yang sepatutnya membakar patung Trump, rakan baiknya itu.
Kemudian, Najib juga harus membatalkan segera pembelian pesawat Boeing yang diumumkannya di hadapan Trump sendiri ketika berkunjung ke Amerika, baru-baru ini.
Tiada gunanya lagi Malaysia meneruskan pembelian itu jika maruah Islam sendiri dicincang lumat oleh Trump melalui tindakannya yang angkuh, sombong dan tidak sensitif kepada maruah Islam itu.
Selainnya, Najib juga wajib menarik balik pengumuman bantuan untuk mengukuhkan ekonomi Amerika dengan menggunakan dana KWSP yang turut diumumkannya di hadapan Trump bersama pembelian pesawat Boeing itu.
Apa gunanya Najib membantu mengukuhkan ekonomi Amerika dengan nilai berbilion-bilion ringgit jika akhirnya dibalas dengan sikap kurang ajar oleh Trump yang menghina Islam?
Soalnya, beranikah Najib melakukannya?
Jika benar Malaysia bersama dengan perjuangan rakyat Palestine, itulah yang sebenarnya wajib Najib lakukan terhadap Trump dan Amerika Syarikat.
Tindakan lain tidak memberi makna apa-apa, malah menunjukkan Najib masih menganggap Trump itu kawan baiknya.
(ShahbudinHusin 08/12/2017).

0

0

votes
Article Rating
Kongsikan artikel ini